Jehovah Miyo Bakacic Bot Jo ma Yenye | Pwony me Anyama\n“Ngat ma mito nyiko cok bot Lubanga myero oye ni en tye ada, dok bene ni en miyo bakacic bot jo ma yenye.”—IBRU 11:6.\nWER: 85, 134\nItwero bedo labongo akalakala nining ni Jehovah miyo mot bot luticce?\nJehovah omiyo mot bot luticce i kare macon nining?\nMot ango ma wanongo ki bot Jehovah?\n1, 2. (a) Mar kubbe ki niye nining? (b) Lapeny mene ma wanyamogi?\nWAMARO Jehovah “pien en okwongo marowa.” (1 Jon 4:19) Me nyuto marre, Jehovah okwongo miyo mot bot luticce ma lugen. Ka wamedde ki maro Lubangawa, ci niyewa bene bijing matek, pe ni en tye keken ento bene pe wabibedo ki akalakala ni en miyo mot bot jo ma marre.—Kwan Jo Ibru 11:6.\n2 Jehovah maro miyo mot adada dok obedo gin ma en timo kare ki kare. Ka watye ki kalakala ka ada Lubanga bimiyo mot bot jo ducu ma giyenye, ci nongo niyewa tye nucu nucu pien “niye aye ma moko gin ma dano geno.” (Ibru 11:1) Ada, niye kwako bedo labongo akalakala i kom mot ma Lubanga ocikke me miyone i anyim. Bedo ki gen me nongo mot i anyim konyowa nining? Jehovah omiyo mot bot luticce i kare macon ki i kare-ni nining? Kong dong wanenu.\nJEHOVAH OCIKKE ME MIYO MOT BOT LUTICCE\n3. Gin ango ma Jehovah ocikke pire i Malaki 3:10?\n3 Lubanga Jehovah ocikke me miyo mot ki luticce ma lugen, pi meno en mito ni watute matek wek wanong motte. Wakwano ni: “‘Wutema, ka pe abiyabo botwu wang dirica me polo, wek aony gum ma opong madwong i komwu’ man lok ma Rwot me mony owaco.” (Mal. 3:10) Wanyuto ni watye ki pwoc madit ka waye mot pa Jehovah man.\n4. Pingo pe myero wabed ki akalakala i kom lok pa Yecu ma kicoyo i Matayo 6:33?\n4 Yecu ociko lupwonnyene ni ka guketo pi Ker-ri obedo mukwongo i kwogi, ci Lubanga bigwokogi. (Kwan Matayo 6:33.) Lok pa Yecu-ni ocung i kom kit ma Jehovah obedo ngat ma lagen kwede. Yecu onongo pe ki akalakala mo keken i kom cikke pa Lubanga. (Ic. 55:11) Wan bene kitungcel, ka wabedo ki niye i kom Jehovah, ci en bene bicobo cikkene ni: “Pe abiboli, pe abibwoti ata.” (Ibru 13:5) Watwero poro lok meno ki gin ma Yecu owaco i kom keto pi Ker-ri mukwongo kacel ki kit matir pa Lubanga.\nYecu onyuto ni gibimiyo mot bot lupwonnyene pi jami ma gujalo (Nen paragraf 5)\n5. Pingo kit ma Yecu ogamo kwede ki lok pa Petero jingo niyewa tutwal?\n5 Lakwena Petero bene openyo Yecu ni: “Nen, wan waweko jamiwa ducu ci walubi. Wabinongo iye gin ango?” (Mat. 19:27) Maka daa i wi Petero pi lapeny meno, Yeco otito ki lupwonnye ni kibiminigi mot pi jallegi. Lukwenane kacel ki jo mukene ma gubedo lugen gibiloc kacel ki Yecu i polo. Ento kombeddi-ni bene mot tye. Yecu owaco ni: “Dano acel acel ma yam oweko odi, nyo omege, nyo nyimege, nyo wonne, nyo minne, nyo litino, nyo pottine, pi nyinga, binongo jami makato magi tyen miya, ci en binongo kwo ma pe tum.” (Mat. 19:29) Lupwonnyene gibinongo mot ma lapore pe pi jami ducu ma gujalo. Wegigi, megigi, omegigi, lumegigi ki bene lutinogi pe pigi tek botgi makato gin mo keken ma gujalo pi Ker-ri?\n“LAJUK ME MEL MA, CWINYWA CUNG IYE MATEK”\n6. Pingo Jehovah ocikke me miyo bakacic bot jo ma giwore?\n6 Jehovah konyo luticce me gwoko gennegi pien en ocikke me minigi bakacic. Makato nongo adwogi maber i kare-ni, lutic ma lugen pa Lubanga Jehovah gitye ka kuro mot ma tye anyim ki miti madit. (1 Tem. 4:8) Ada, ka wamoko labongo akalakala ni Jehovah “miyo bakacic bot jo ma yenye” man biweko wabedo ki niye matek.—Ibru 11:6.\n7. Genwa tye macalo lajuk mel nining?\n7 I pwonye me Wi Got, Yecu owaco ni: “Wupwo, cwinywu obed yom atika, pien bakacic ma gibimiyowu me pwoc dit, tye i polo, pien lunebi ma yam gukwongo nyimwu dano guketo ayelayela i komgi kit meno.” (Mat. 5:12) Mapat ki jo ma gitye ki gen me nongo mot i polo, gen me kwo i paradic i lobo kany pi naka bene obedo tyen lok ma weko ‘cwinywa bedo yom atika.’ (Jab. 37:11; Luka 18:30) Kadi bed ni genwa tye me cito i polo nyo kwo i lobo kany, gen ma watye kwede-ni tye “macalo lajuk me mel, ma cwinywa cung iye matek, ma pe wawirre atata.” (Ibru 6:17-20) Kit macalo lajuk mel weko yamo pe bayo mel, gen ma watye kwede bene twero weko wacung matek i kwo me kare-ni ki bene i yo me cwiny. Twero konyowa me ciro kwo matek ma warwatte kwedgi.\n8. Gen tye ki teko me jwiko par nining?\n8 Jami ma wageno ma kicoyo pigi i Baibul twero konyowa me jwiko par mogo ma watye kwedgi. Lok pa Lubanga tye macalo moo ma kweyo cwinywa i yo me cwiny. Pud dong tye me kwe cwiny ya me ngeyo ni Jehovah mito ni ‘wakel pekowa ducu bote’ ki bene me niang ni ‘en bikonyowa!’ (Jab. 55:22) Watye ki gen ni Lubanga twero timo jami “madwong twatwal ma kato gin ma watwero lego pire nyo keto i tamwa.” (Ep. 3:20) Go kong—pe madwong keken ento makato “madwong twatwal.”\n9. Watwero bedo ki gen nining ni Jehovah biminiwa mot i anyim?\n9 Wek wabed ki kare me nongo mot meno, myero wabed ki niye muromo i kom Jehovah dok walub tirane. Moses owaco bot Luicrael ni: “Rwot [Jehovah] bimiyowu gum i lobo ma Rwot Lubangawu bimiyowu wucam me aleyowu matwal, ka ce wubiworo dog Rwot Lubangawu kun wugwokke wek wulub cikke ducu ma acikowu kwede tin Rwot Lubangawu bimiyowu gum kit ma yam ocikke kwede botwu-ni.” (Nwo. 15:4-6) Tika itye ki gen ni Jehovah bimini mot ka imedde ki bedo lagen i ticci pire? Itye ki tyen lok ma atir me bedo ki gen meno.\nJEHOVAH OMINIGI MOT\n10, 11. Jehovah omiyo bot Yucepu mot ango?\n10 Kicoyo Baibul piwa. Baibul tye ki labol mapol ma loko i kom kit ma Lubanga omiyo ki mot bot luticce mapol ma gin lugen. (Rom. 15:4) Yucepu obedo ngat acel i kingi. Kitweye i buc i Ejipt macalo adwogi me ororo ma obedo i kin en ki omegine ki dok lacen tim pa dako pa laditte. Tika onongo kipoke woko ki Lubangane? Pe wacel! “Rwot [Jehovah] onongo tye ki Yucepu, ci onyutte mar mere ma pe lokke, . . . onongo Rwot [Jehovah] tye kwede; gin ducu ma en tiyo, Rwot omiyo iye gum.” (Acak. 39:21-23) I jami magi maraco ducu ma Yucepu okato ki iye-ni, en odiyo cwinye kun kuro Lubanga.\n11 Mwaki mogo anyim, Parao ogonyo Yucepu ki i buc ci okete me bedo lalub kore. (Acak. 41:1, 37-43) I kare ma Yucepu onywalo lutinone aryo, “Yucepu ocako nying latin kayone ni Manace, kun wacci, ‘Pien Lubanga dong omiyo wiya owil woko ki i kom aromana ducu ki i kom jo ducu me ot pa wora.’ Nying latin me aryone ocako ni Epraim, ni, ‘Pien Lubanga omiya anywal i lobo ma abedo iye ki aroma.’” (Acak. 41:51, 52) Pien Yucepu obedo lagen bot Lubanga, kimine mot mapol ma okonyo me gwoko kwo pa Luicrael kacel ki Luejipt. Lok ma pire tek ki kany tye ni, Yucepu oniang ni Jehovah aye ma omine mot magi ducu.—Acak. 45:5-9.\n12. Yecu ogwoko gennene nining i kare ma tye ka wok ki i atematema?\n12 Yecu Kricito bene ogwoko genne bot Lubanga i kare ma tye ka kato ki i atematema mapatpat pi niyene, dok bene kimine mot. Gin ango ma okonye me cung matek? Lok pa Lubanga tito ni: ‘Pi yomcwiny ma giketo i nyime en yam ociro yat, kun ocayo lewic ma giketo i kome.’ (Ibru 12:2) Labongo akalakala, Yecu onongo yomcwiny i tutene me lonyo nying Lubanga. Medo i kom meno, en onongo cwak pa Wonne kacel ki mot mukene mapol. Baibul waco ni en “kombeddi dong obedo piny i kabedo me deyo yo tung acuc me komker pa Lubanga.” Ka mukene bene wakwano ni: “Lubanga omiye dit ma malo twatwal, dok bene omiye nying ma tye malo makato nying mukene ducu.”—Pil. 2:9.\nWII JEHOVAH PE WIL I KOM GIN MA WATIMO\n13, 14. Jehovah winyo nining pi jami mabeco ma watimo pire?\n13 Watwero bedo ki gen ni Jehovah pwoyo tutewa me tic pire. En niang kace watye ki akalakala mo keken. En paro piwa kace watye i peko me can lim, nyo ka yot komwa nyo par ma watye kwede weko pe watiyo bote kit ma myero watim kwede. Dok watwero bedo ki gen ni Jehovah neno tute pa luticce ducu me gwoko gennegi bote.—Kwan Jo Ibru 6:10, 11.\n14 Myero wii opo bene ni watwero lega bot Ngat ma ‘gamo lega-gu ducu’ kun wabedo ki gen ni en biwinyowa. (Jab. 65:2) “Won ma lakica, Lubanga ma kweyo cwiny dano ducu” bikweyo cwinywa kun bene miniwa kony ma mitte i yo me cwiny, gwok nyo bene en romo tic ki luye luwotwa. (2 Kor. 1:3) Gudo cwiny Jehovah adada ka waparo pi jo mukene. “Ngat ma kica mako i kom lucan omiyo banya bot Rwot [Jehovah]; pi meno Rwot bicule pi gin ma en otiyo.” (Car. 19:17; Mat. 6:3, 4) Pi meno, ka wajalle me konyo jo ma gitye i peko, Jehovah neno calo obedo banya ki tung bote. Dok en ocikke ni ebiculo ka wange.\nMOT I KARE-NI KI PI NAKA\n15. Itye ka kuro mot ango? (Nen cal me i pot karatac 24.)\n15 Lukricitayo ma kiwirogi gicung matek pien gitye ki gen me nongo ‘mot me kit atir, ma Rwot ma ngolo kop atir bimiyo i Nino maca.’ (2 Tem. 4:7, 8) Ento pe myero itam ni nongo kiteri marac ka dok itye ki gen mapat. “Romi mukene” pa Yecu ma gitye milion mapol bene gitye ka kuro ki miti madit motgi me kwo i paradic pi naka. Dok “gibibedo ki yomcwiny pi lonyo madwong ma gibilimo.”—Jon 10:16; Jab. 37:11.\n16. Lok me kwe cwiny ango ma wanongo i 1 Jon 3:19, 20?\n16 I kare mogo, wabwono tic ma watye ka timone pi Jehovah, nyo wabedo ki akalakala ka ada cwiny Jehovah yom pi tic ma watiyo bote. Nyo bene wabedo ki akalakala ka wapore me nongo mot mo keken. Wiwa myero pe owil ni “Lubanga dit kato cwinywa woko, dok ngeyo lok ducu.” (Kwan 1 Jon 3:19, 20.) En miyo mot pi tic mo keken ma watiyo pire ki cwinywa ducu pi niye kacel ki mar, kadi bed ni waneno ni ticce lam adada.—Mar 12:41-44.\n17. Mot ango ma watye ka nongone i kare-ni?\n17 Kadi wa i kare man me col piny i lobo marac pa catan-ni, Jehovah pud tye ka goyo laane i kom jone. En neno ni meno jo ma giwore ki cwiny me ada gibedo ki kuc kacel ki cam me cwiny muromo. (Ic. 54:13) Kit ma Yecu ocikke kwede, Jehovah miniwa mot i kare-ni kun weko wabedo i kin jo me ot ma gitye ki mar i kingi, utmege ma gunotte i twok lobo-ni lung. (Mar. 10:29, 30) Medo i kom meno, jo me giyenyo Lubanga ki cwinygi ducu gibibedo ki wic ma opye mot, ma giyeng ki jami me gitye kwede dok ki yomcwiny.—Pil. 4:4-7.\n18, 19. Lutic pa Jehovah giwinyo nining i kom mot ma ginongo i kare-ni?\n18 Lutic pa Jehovah i twok lobo-ni lung gitwero tito pi mot mamwonya ma ginongo ki bote. Me labolle, Bianca lamego mo ma a ki i Germany owaco ni: “Pe atwero tito kit ma myero apwo kwede Jehovah pi konya i kare ma atye ki par mapol ki me bedo cok kweda nino ducu. Lobo tye ma onywene adada dok nen calo gen mo dong pe. Ento ka atye ka tic kacel ki Jehovah, abedo ma cwinya opye mot calo atye i kore. Ka ajalo gin mo keken pire, en culo wange wang miya mapol.”\n19 Nen kong labol pa Paula lamego mo ma tye ki mwaka 70 i Canada ma tye ki two spina bifida. En owaco ni: “Kadi bed ni tek bota me wot, man pe nyuto ni bene nongo genga ki timo ticwa me pwony. Atiyo ki yo mukene calo tic ki cim kacel ki tito kwena ma pe ayubbe iye. Atye ki buk mo ma acoyo iye ginacoya ki tam mogo ma anongo ki i bukkewa dok akwano kare ducu ka amito cuko cwiny. Alwongo buk meno ni ‘Bukka ma Konya me Kwo.’ Par pe bwoyowa pi naka ka waketo cwinywa i kom cikke pa Jehovah. I kwo mo keken ma watye ka wok ki iye Jehovah kare ducu nongo tye atera me miniwa kony.” Gin ma itye ka kato ki iye twero bedo pat ki pa Bianca nyo pa Paula. Ento, itwero tam i kom kit ma Jehovah omiyo boti kacel ki bot jo mukene mot. Pud dong bedo ber ya ka itamo i kom kit ma Jehovah tye ka mini mot i kare-ni, ki dong kit ma bimini mot i anyim!\n20. Gin ango ma watye ki gen nongone ka wamedde ki tic pi Jehovah ki cwinywa ducu?\n20 Wii myero pe owil ni ibinongo “bakacic madit” ka ilego bot Lubanga ki cwinyi ducu dok ma nongo itye agonya. Itwero bedo labongo akalakala mo ni ka ‘itimo gin ma Lubanga mito, ci ibinongo gin ma yam en ocikke pire.’ (Ibru 10:35, 36) Pi meno, wamedde wunu ki jingo niyewa kun watiyo bot Jehovah ki cwinywa ducu. Dok wabed ki gen ni Jehovah biminiwa mot.—Kwan Jo Kolocai 3:23, 24.


Pe Tye Gin mo ma Onongo Twero Jukogi ki Tito Kwena | Pwony me Baibul pi Lutino\nPWONY ME 95\nOnongo yam tye laco mo ma langolo ma bedo i doggola me ot pa Lubanga kun lego cente. Otyeno mo acel, en oneno Petero ki Jon ka gidonyo i ot pa Lubanga. En owaco botgi ni: ‘Wumiya kong lim mo ba.’ Petero owaco ni: ‘Atye ki gin mo maber loyo cente ma atwero mini. I nying Yecu, a malo iwoti!’ Petero okonye me a malo, ci laco-ni ocako wot! Lwak gubedo ki yomcwiny madwong adada pi tango man mumiyo dano mapol gudoko luye.\nEnto lulamdog ki Lucadukayo gukeco mada. Gumako lukwena, guterogi i lukiko pa Lujudaya ci kipenyogi ni: ‘Anga ma omiyowu teko me cango laco-ni?’ Petero ogamo ni: ‘Wanongo teko ki bot Yecu Kricito, ma wun wuneko-ni.’ Lupwonye dini gudange ni: ‘Wuwek tito lok i kom Yecu!’ Ento lukwena gudok iye ni: ‘Omyero walok i kome. Pe wabijuko lok i kome.’\nCutcut ma kigonyo Petero ki Jon, gin gucito bot lupwonnye mukene-ni ci gutito botgi gin mutimme. Gin gulego kacel, kun gikwayo Jehovah ni: ‘Konywa me bedo ki tekcwiny wek wamedde ki timo ticci.’ Jehovah omiyo botgi cwiny mere maleng, oweko gumedde ki tito kwena ki cango dano. Wel dano ma guye obedo ka medde ameda. Nyeko omako Lucadukayo matek mumiyo gumako lukwena dok gubologi i buc. Ento i dyewor, Jehovah ocwalo lamalaikane ma oyabo dog ot mabuc ci owaco bot lukwena ni: ‘Wudok cen i ot pa Lubanga, wumedde ki pwony kunnu.’\nOrwone odiko con, kitito bot Lukiko pa Lujudaya ni: ‘Wanongo dog ot mabuc kiloro maber, ento co ma wumakogi laworo-ni gipe! Gitye i ot pa Lubanga ka pwonyo dano!’ Dok kimako lukwena ci kikelogi i nyim Lukiko. Lalamdog madit owaco ni: ‘Wan wacikowu matek ni pe wupwony lok i kom Yecu!’ Ento Petero ogamo ni: “Myero wawiny Lubanga makato dano.”\nKiniga omako lupwonye dini magi matek mumiyo onongo gimito neko lukwena woko. Ento Laparicayo mo ma nyinge Gamaliel oa malo ci owaco ni: ‘Wugwokke! Twero bedo ni Lubanga tye ki co-ni. Wun wumito lweny i kom Lubanga ce?’ Gujolo tamme. I nge goyo lukwena ki odoo, gucikogi doki ni gujuk tito kwena, ci dong guwekogi gucito. Ento meno pe ojuko tic pa lukwena. Gumedde ki tito kwena maber-ri ki tekcwiny, i ot pa Lubanga ki i paci pa dano.\n“Myero wawiny Lubanga makato dano.”—Tic pa Lukwena 5:29\nLapeny: Pingo lukwena pe gujuko tito kwena? Jehovah okonyogi nining?\nTic pa Lukwena 3:1–4:31; 5:12-42\nNywakki Nywakki Pe Tye Gin mo ma Onongo Twero Jukogi


Marako 4 ACO85 - Yecu dok ocako pwony i dog nam. Lwak - Bible Search\n(Matayo 13.1-9; Luka 8.4-8)\n1-Yecu dok ocako pwony i dog nam. Lwak madwoŋ twatwal gucokke bote; pi meno oito i yeya, obedo iye i dye nam, lwak ducu gubedo i witura. 2Opwonyogi ki lok mapol i carolok. I pwonnye owaco ni, 3“Wuwiny! Lacoc ocito ka coyo kodi. 4Ka kun coyo, kodi mogo okir i ŋet yo, winyo gubino, gucamo woko. 5Kodi mukene okir i kom pata ka ma ŋom tye iye manok. Cutcut gutwi, pien ŋom pe tut. 6Ka ceŋ oryeny, owaŋogi gutwo woko, pien lwitgi pe odonyo matut. 7Kodi mukene okir i kin okuto, okuto olot odiyogi woko, pe gunyako nyiggi. 8Kodi mukene okir i ŋom maber, gutwi, gujany, gunyako nyiggi, mukene pyeradek, mukene pyerabicel, mukene miya.” 9Lacen owaco ni, “Ŋat ma tye ki it me winyone, owiny.”\n(Matayo 13.10-17; Luka 8.9-10)\n10Ka onoŋo Yecu odoŋ kene, ci jo murume dyere kacel ki jone apar wiye aryo, gubino gupenye lok i kom carolok meno. 11En ogonyo botgi tere ni, “Wun gimiyowu me ŋeyo muŋ me ker pa Lubaŋa, ento bot jo maca ma gitye woko giloko kwedgi i carolok, 12-wek ka gineno, gunen, ento pe guniaŋ maber, dok ka giwinyo, guwiny, ento pe guniaŋ tere maber; wek pe gudwog cen, ci Lubaŋa owek balgi.”\n(Matayo 13.18-23; Luka 8.11-15)\n13Yecu openyogi ni, “Pe wuniaŋ te carolok man? Wubiniaŋ niŋniŋ carolok ducu? 14Lacoc coyo lok pa Lubaŋa. 15Magi gin aye jo ma i ŋet yo, ka ma lok gicoyo iye; ka guwinyo, cutcut Catan bino, kwanyo lok ma gicoyo i igi woko. 16Kit meno magi gin aye ma gicoyo i ŋom ma obedo pata; gin ka guwinyo, oyotoyot gimako lok ki yomcwiny; 17ento pe gitye ki lwitgi i igi, giri pi kare manok; ka can obino, nyo libo dano ocakke, pi lok meno, cutcut gipoto woko. 18Tye mukene ma gicoyo i kin okuto; gin aye jo ma giwinyo lok, 19ce paro lok me lobo man, ki maro lonyo, ki miti me jami mukene, ka odonyo i cwinygi ci diyo lok, pe nyak. 20Ento maca ma gicoyogi i ŋom maber-ri, gin aye jo ma giwinyo lok, ci gigamo, ginyako nyiggi, mukene pyeradek, mukene pyerabicel, mukene miya.”\nMac tara ma giumo ki aduku\n21-Lacen openyogi ni, “Tara mono gikelo i ot me auma ki aduku, nyo me aketa i te kitanda? Pe gicibo i wi okar? 22-Pien pe tye gin mo ma okanne ma pe biŋene, kadi gin ma giumo ma pe binen kamaleŋ. 23Ka ŋatti mo tye ki it me winyone, owiny.” 24-Owaco botgi ni, “Wugwokke i kom lok ma wuwinyo; kit gin mo ma wupimo kwede-ni, en aye gibipimo ki mewu bene, dok gibimedone botwu. 25-Pien ŋat ma mere tye, gibimedde, ŋat ma mere pe gibikwanyo woko ki bote kadi wa gin ma en tye kwede ducu.”\nCarolok i kom twi pa kodi\n26Yecu owaco ni, “Ker pa Lubaŋa tye kit man, macalo dano ma coyo kodi i ŋom. 27En buto piny i dyewor, dok a i dyeceŋ, ci kodi cako twi, doŋo, kun en pe ŋeyo kit ma timme kwede. 28Ŋom kene aye miyo kodi nyako nyige; mukwoŋo koŋ twi, lacen ŋok, ka nyig bel corre. 29-Ento ka bel ocek, ci dano cako kayone cut, pien noŋo kare me kayo bel doŋ oromo.”\n(Matayo 13.31-32; Luka 13.18-19)\n30Dok owaco ni, “Wabiporo ker pa Lubaŋa ki kit gin aŋo? Nyo wabinyuto ki kit carolok aŋo? 31Ker pa Lubaŋa rom ki kodi dek karadali; ka gicoyo i ŋom, kadi bed en tidi twatwal makato kodi ducu ma i wi lobo-ni, 32ento ka gicoyo, ci doŋo, doko dit makato dek ducu, jaŋe jany madito, miyo winyol me polo twero gero odigi i te tipone.”\nYecu maro lok i carolok\n33Otito botgi lok i carolok mapol calo meno, kit ma gitwero niaŋ kwede. 34Pe oloko kwedgi laboŋo carolok, ento ka en tye ki lupwonnyene, ci gonyo te lok ducu botgi.\nYecu ojuko yamo ki nam\n(Matayo 8.23-27; Luka 8.22-25)\n35I nino meno ka piny doŋ oyuto, Yecu owaco botgi ni, “Wakatu loka ca.” 36Guweko lwak, ci gukwaŋo en ki yeya ma onoŋo en tye iye-ni; ki yeya mukene bene onoŋo tye kacel kwedgi. 37Yamo madwoŋ ocako kodo, pii otwagge, ocorre i yeya, omiyo i yeya ocako poŋ woko. 38Ento en onoŋo tye i tik yeya, kun onino i kom laten-wic. Gucoye, guwacce ni, “Lapwony, in pe iparo? Nen, wato woko do.” 39En ocako co woko ci ojuko yamo, owaco ki nam ni, “Liŋ, pye mot.” Yamo ocako kwe, nam oliŋ mot. 40Openyogi ni, “Piŋo wulwor kit man? Wun pe wutye ki niye?” 41Gubedo ki lworo madwoŋ, ci gucako penye kekengi kun giwaco ni, “Man aŋa kaa, ma yamo ki nam giwinye-ni?”


Wuwek Jehovah Ojing dok Ogwok Nyomwu | Pwony me Anyama\nWi Lubele | Januari 2015\nKWAN I LEB Acholi Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Kwangali Kwanyama Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mizo Mongolian Moore Ndebele Ndebele (Zimbabwe) Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quechua (Cuzco) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nWuwek Jehovah Ojing dok Ogwok Nyomwu\n“Ka pe Rwot [Jehovah] aye ma okuro gang, lakurpiny bedo dyewor ma wange twolo nono.”—JAB. 127:1b.\nTIKA ITWERO GAMONE?\nPingo omyero wagwok cwinywa?\nPingo omyero wamedde ki nyikke cok bot Lubanga?\nLok i yo mene ma jingo nyom?\n1, 2. (a) Pingo Luicrael 24,000 gukeng mot mapol? (b) Pingo lok man pire tek botwa?\nI KARE ma rok me Icrael onongo cok leyo Lobo ma Kiciko Pire-ni, jo alip mapol gutimo “abor i kom anyira Moab.” Macalo adwogine, Jehovah oneko dano 24,000. Go kong—jo Icrael onongo dong gicok nongo ginaleyagi ma gukuro pi kare malac-ci, ento gin gukeng mot mapol pienni gupoto i abita.—Wel 25:1-5, 9.\n2 Can meno marac tutwal ma opoto i komgi-ni, tye macalo labol ma “gicoyo me cikowa, wan jo ma agikki piny oo i komwa-ni.” (1 Kor. 10:6-11) Kit ma dong wadonyo matut “i kare me agikki[-ni],” lutic pa Lubanga dong gicok donyo i lobo manyen ka ma kit ma atir bedo iye. (2 Tem. 3:1; 2 Pet. 3:13) Ento, tye me cwer cwiny ni lutic mogo pa Jehovah pe gugwoko gennegi. Gin gudonyo i tim me tarwang dok gukayo adwogi maraco. Jo magi bene gitwero keng kwo ma pe tum i Paradic i lobo kany.\n3. Pingo jo munyomme gimito tira kacel ki gwok pa Jehovah? (Nen cal ma tye i pot karatac man.)\n3 I kareni tim tarwang tye ma onya adada, pi meno co ki mon gimito tira kacel ki gwok pa Jehovah wek tutegi me gwoko nyomgi pe opot nono. (Kwan Jabuli 127:1.) Wabinyamo kit ma luot giromo jingo kwede nyomgi kun gigwoko cwinygi, ginyikke cok bot Lubanga, giruko kit manyen, giloko lok maber i kingi, ki dong gicobo mitigi me buto.\n4. Gin ango ma oweko Lukricitayo mogo gudonyo i tim carocaro?\n4 Gin ango ma twero ywayo Lakricitayo moni me donyo i tim tarwang? Peko man pol kare cakke ki i wangwa. Yecu otito ni: “Dano mo ma neno dako ce paro ni ebed kwede, meno nongo dong otimo abor woko kwede ki i cwinye.” (Mat. 5:27, 28; 2 Pet. 2:14) Lukricitayo mapol gudonyo i tim carocaro pien gubedo ka neno jami nyo kwano bukke ma tugo miti me buto nyo gubedo ka neno jami macilo ki i intanet. Jo mogo gubedo ka galowanggi ki vidio, tuko goga, nyo yub mogo me telebijon madok i kom tim me buto. Jo mukene gucito ka myel i dyewor, ka neno myel ma dano gilunyo iye bongi-gi nyo i kabedo mogo ma ki rweyo iye kom dano i yo ma pe opore.\n5. Pingo omyero wagwok cwinywa?\n5 Jo mogo gidonyo i atematema pien pe gicito bot luotgi ka gimito cukocwiny. Wakwo i lobo ma dano gipe ki cwiny me jukke-ken dok ginongo yomcwiny ki i timo tim carocaro. Medo i kom meno, watwero cako mito ngat mapat ki luotwa pien cwinywa bwolowa dok opong ki gin marac. (Kwan Jeremia 17:9, 10.) Yecu owaco ni: “Gin ma a ki i cwiny dano aye tam maraco, nek, abor, cot.”—Mat. 15:19.\n6, 7. (a) Ngo ma twero timme ka miti maraco odongo i cwiny ngat moni? (b) Ngo ma waromo timone wek pe watim bal i kom Jehovah?\n6 Ka miti maraco odongo i cwiny jo aryo ma gimitte, gin gitwero cako nyamo lok ma myero gulok ki luotgi keken. I nge kare manok, gin gicako miyo tyen lok mogo ma tere pe wek gibed kacel. Gibedo ka rwatte teretere, kun gitimme calo gucom acoma. Ka miti ma i cwinygi woto ki medde, man miyo ginongo ni tek tutwal me timo gin matir. Ka wat ma tye i kingi woto ki dongo, ginongo ni tek tutwal me gikone kadi bed gingeyo ni pe gitye ka timo gin matir.—Car. 7:21, 22.\n7 Pien nongo wigi owil woko i kom Jehovah, miti maraco kacel ki lok ma giboko miyo gicako timo jami mogo ma myero gutim bot coggi nyo mongi keken calo mako cing, doto dog, yweyo kom i yo me mar, bongo dul kom i yo ma tugo miti me buto ki dong nyuto mar i yo mukene. Macalo adwogine, ‘mitigi aye ma bitogi.’ Ka mitigi dong oyac, ci “nywalo bal”—ma man obedo tim tarwang. (Yak. 1:14, 15) Man pud dong rac ya! Man onongo pe obitimme ka ce jo aryo magi guweko Jehovah okonyogi me dongo woro pi yub me nyom. Ento ngat moni romo dongone nining?\nMEDDE KI NYIKKE COK BOT LUBANGA\n8. Liremwa ki Jehovah gwokowa nining wek pe wadony i tim carocaro?\n8 Kwan Jabuli 145:20. Liremwa ki Jehovah gwokowa wek pe wadony i tim carocaro. Ka wapwonyo lok i kom kit mamwonya pa Lubanga, dok watute matek me ‘lubo kite pien wan litinone ma en maro kun wabedo ka lubo yo me mar,’ man bikonyowa me kwero lajwac “tim kwele ki tim caro caro ducu.” (Ep. 5:1-4) Jo munyomme myero guti matek me keto deyo i kom nyomgi kun gigwoko bedo maleng pien gingeyo ni “Lubanga bingolo kop i kom lutim tim me abor.”—Ibru 13:4.\n9. (a) Gin ango ma okonyo Yucepu pe me donyo i tim tarwang? (b) Pwony ango ma wanongo ki i lanen pa Yucepu-ni?\n9 Lutic mogo pa Lubanga gudonyo i atematema me timo bal pien gubedo ka tero kare kacel ki lutic luwotgi ma pe gubedo Lucaden i nge tyeko tic. Kadi wa i cawa me tic, pud giromo donyo i atematema. I kare ma en tye i gang ticce, bulu mo mamwonya adada ma nyinge Yucepu oniang ni dako pa ladit ticce mite ki kwok matino. Nino ki nino, en otemo bite me buto kwede. Ka kare owec, “dako-nu omake ki bongone, kun wacci, ‘But kweda.’” Ento Yucepu ongweco woko ki bote. Gin ango ma okonyo Yucepu me gwoko gennene i atematema man? En omoko tamme liking pe me balo watte ki Lubanga. Pien Yucepu ocung matek, en orwenyo dog ticce ki dok kitweye i buc, ento Jehovah ogoyo laa i kome. (Acak. 39:1-12; 41:38-43) Kadi bed ni watye i gang ticwa nyo ka mukene, Lukricitayo myero gugwokke ki i gin mo keken ma twero miyo gidonyo i atematema gin ki ngat mo ma pe gunyomme kwede.\nWURUK KIT MANYEN\n10. Ruko kit manyen gwokowa nining ki i tim tarwang?\n10 Pien kit pa dano manyen “giketo i cal pa Lubanga kikome i ada me kit ma atir ki maleng,” man bigwoko jo munyomme wek pe gudony i tim tarwang. (Ep. 4:24) Jo ma giruko kit manyen-ni ‘gineko’ dul komgi ma lubbe ki “abor, caro, mit me kom, ki par marac ma kelo lewic, ki woro me jami.” (Kwan Jo Kolocai 3:5, 6.) Lok man ni “wunek[-ki]” nyuto ni omyero waket tek me lweny ki miti maraco me donyo i tim tarwang. Omyero wagwokke ki i gin mo keken ma romo tugo miti me buto ki ngat ma pe wanyomme kwede. (Yubu 31:1) Ka wagwoko cik pa Lubanga, man bimiyo wapwonye me ‘kwero gin marac’ kun ‘wamoko matek i kom gin maber.’—Rom. 12:2, 9.\n11. Ruko kit manyen romo jingo nyom nining?\n11 Ka waruko kit manyen-ni, ci nongo watye ka poro kit Jehovah. (Kol. 3:10) Wat i kin co ki mon jing ka gitute matek pe me donyo i tim carocaro kun ‘giparo pi can pa luwotgi, gibedo ki kica, mwolo, woro ki diyo cwiny.’ (Kol. 3:12) Gin bene gibedo ki yomcwiny i nyomgi ka ‘giweko kuc pa Kricito aye loyo cwinygi.’ (Kol. 3:15) Pud dong kelo adwogi maber ya ka jo munyomme ‘gimare kekengi ki cwinygi ducu’! Ginongo yomcwiny madit ka ‘ngat acel acel telo yo i miyo deyo bot lawote.’—Rom. 12:10.\n12. Kit macalo mene ma itamo ni pire tek wek yomcwiny obed i nyom moni?\n12 I kare ma kipenyo Sid kit mene ma oweko gitye ki yomcwiny i nyomgi, en owaco ni: “Mar aye obedo kit ma pire tek loyo ma wabedo ka dongone kare ducu i kwowa. Ki bene wanongo ni woro obedo kit ma pire tek adada.” Dakone ma nyinge Sonja bene oye lokke, kun medo ni: “Nyuto cwiny me kica obedo kit ma pire tek. Dok bene watemo nyuto mwolo kadi bed ni i kine mukene pe yot.”\nWUBED KA LOKO LOK MABECO\n13. Gin ango ma twero miyo nyom moni cung matek, dok pingo?\n13 Yo maber adada me gwoko nyomwa wek ocung matek aye ka waloko ki luotwa i yo me kica. Pud dong rac ya ka jo munyomme pe giloko ki woro i kingi kun giloko ki jo ma pe gingeyo nyo lee ma gigwokogi paco i yo me woro! Ka ‘keccwiny, wang-ic, kiniga, ki dong da’ gitye i nyom, man bimiyo wat ma tye i kin luot doko goro. (Ep. 4:31) Pi meno, jo munyomme myero gujing wat ma tye i kingi kun giloko i yo me kica, woro, ki dong mwolo.—Ep. 4:32.\n14. Gin ango ma omyero pe watim?\n14 Baibul wacci tye “kare me ling alinga.” (Latit. 3:7) Man pe te lokke ni omyero waling alinga litik kare ducu kun pe waboko lok. Min ot mo i lobo Germany owaco ni, “Ka meno otimme, ci twero cwero cwiny luotwu mada.” Ento, en omedo ni: “Kadi bed ni pe yot me diyo cwinyi ka itye ki par mapol, pe ber me nyuto kinigani ka maleng wek iwiny maber. Man bimiyo iwaco nyo itimo gin mo ma cwero cwiny luotwu, dok meno nyayo peko anyaya.” Ki lok ada, laco gin ki dakone pe gicobo pekkigi ki daa nyo ling alinga. Ma ka meno, gin gijingo nyomgi ka gicobo peko oyotoyot kun pe giweko doko lok madit ma gidaa iye.\n15. Loko lok mabeco romo jingo nyom nining?\n15 Wat ma i kin jo munyomme doko tek ka gikwanyo cawa me tito tamgi ki kit ma giwinyo kwede ki cwinygi. Kit ma wawaco kwede gin moni pire tek rom aroma ki gin ma wawaco. Pi meno, kadi bed ni jami pe yot, tute matek me nenone ni iloko i yo me kica, kun inyuto i dwani ki nyig lok ma itiyo kwede. Man bimiyo bedo yot pi luotwu me winyo lokki. (Kwan Jo Kolocai 4:6.) Laco gin ki dakone gitwero jingo nyomgi kun ‘giloko lok mabeco keken ma dongo tam pa dano i yo ma mitte wek gunong kony ki iye.’—Ep. 4:29.\nLaco gin ki dakone gitwero jingo nyomgi kun giloko lok mabeco (Nen paragraf me 15)\nWUCOB MITIWU ME BUTO\n16, 17. Pingo pire tek pi laco ki dako me tamo i kom kit ma ngat acel acel winyo kwede ki i cwinye ki dok me cobo mitigi me buto?\n16 Jo munyomme bene gitwero jingo nyomgi ka ce gitamo pi gin ma konyo luotgi, kun giketo mitine bedo mukwongo. (Pil. 2:3, 4) Co kacel ki mon myero gucob mitigi me buto dok gutam i kom kit ma ngat acel acel winyo kwede ki i cwinye.—Kwan 1 Jo Korint 7:3, 4.\n17 Tye me cwer cwiny ni luot mogo pe ginyuto mar nyo pe gicobo mitigi me buto, dok co mogo gitamo ni ka gitero mongi i yo me kica, ci nongo gigoro. Baibul waco ni: “Wun co wubed ki monwu ki niang maber.” (1 Pet. 3:7) Laco myero oniang ni cobo miti pa dakone pe kwako mere rwatte i buto keken. Dako obinongo mit pa rwatte i buto ka ce cware nyutte mar dok tere i yo me kica i kare mukene mapat ki buto keken. Ka gin aryo ducu ginyuto mar kacel ki niango, ci ngat man bicobo miti pa lawote dok gibibedo ki yomcwiny.\n18. Co ki mon giromo jingo nyomgi nining?\n18 Kadi bed ni pe tye tyen lok mo ma opore pi timo tim abor, ento ka jo munyomme pe gicobo mitigi me buto, man twero miyo ngat moni donyo i atematema me timo tim me abor. (Car. 5:18; Latit. 9:9) Pi meno, Baibul cuko cwiny jo munyomme ni: “Dano acel acel pe myero okwer pi kome bot lawote, kono gwok nyo pi kare manok mo keken ma wuyubo ayuba dok wuye kacel.” Pingo? “Wek Catan pe obitwu, pi miti ma wutye kwede ma pe jukke.” (1 Kor. 7:5) Pud dong bibedo gin marac ya ka jo munyomme guweko Catan obitogi pi ‘mitigi ma pe jukke’ ci gutimo tim abor! Ento, ka ngat munyomme ‘pe lubo gin ma konye keken, ento lubo gin ma konyo lawote bene’ kun cobo mitine me buto macalo yo me nyuto mar, man bijingo nyomgi.—1 Kor. 10:24.\nMEDDE KI GWOKO NYOMWU\n19. Gin ango ma myero wamok tamwa me timone, ki dok pingo?\n19 Wacok donyo i lobo manyen ka ma kit ma atir bedo iye. Man aye gin mumiyo cobo miti me kom twero miyo wapoto i can madit kit ma otimme kwede i kom Luicrael 24,000 ma guto i Tim me Moab. I nge lok i kom can meno mutimme-ni, Lok pa Lubanga cikowa ni: “Ngat mo ma tamo ni etwero cung myero ogwokke wek pe opoti.” (1 Kor. 10:12) Pi meno, pire tek adada pi jo munyomme me jingo nyomgi kun gibedo lugen bot Wongi me polo ki bot luotgi. (Mat. 19:5, 6) Man aye dong kare ma mitte tutwal ni ‘waket tek wek Lubanga pe onong roc mo nyo bal mo i komwa, ento onong watye ki kuc.’—2 Pet. 3:13, 14.\nCOVER SUBJECT Camucana ma i Gamente Orwako Lwite Matut\nCOVER SUBJECT Ker pa Lubanga—Gamente ma Camucana Pe Iye\nMi Pwoc Bot Jehovah wek Inong Mot\nGin Mumiyo Wakwero Cam me Otyeno pa Rwot\nWuwek Nyomwu Ocung Matek kun Wubedo ki Yomcwiny\nTika Twere me Bedo ki Mar me Ada?\nLapeny ma Kigamo me Baibul\nText Yero Bukke me kompiuta me akwanya WI LUBELE Gamente ma Camucana Pe Iye\nGamente ma Camucana Pe Iye\nWI LUBELE Gamente ma Camucana Pe Iye


Luka 24 ACO85 - I nino mukwoŋo me cabit, mon gupuk - Bible Search\nLuka 23 Jon 1\n(Matayo 28.1-10; Marako 16.1-8; Jon 20.1-10)\n1I nino mukwoŋo me cabit, mon gupuk kwarpiny, gubino i wi lyel, kun gikelo aŋwecegi ma guyubo. 2Gunoŋo ni giloro got woko ki i dog lyel, 3ento ka gudonyo iye, pe gunoŋo kom Rwot Yecu. 4Ka onoŋo pud guro lok man, nen, co aryo gucuŋ i ŋetgi ma guruko jor ma ryeny lidaŋdaŋ. 5Ka komgi oryaŋŋe, ci guryebbe piny, co-nu gupenyogi ni, “Piŋo wuyenyo dano makwo i kin jo muto? [ 6En pe tye kany, ento ocer woko.] Wupo lok ma yam en owaco botwu i kare ma pud en tye i Galilaya,- 7ni, Wod pa dano myero gimiye i ciŋ lubalo, gigure i kom yatariya, ki cer woko i nino me adekke.” 8Gupo lokke, 9ka gua ki i wi lyel gudok, gutito lok man ducu bot jo apar wiye acel ca, ki bot jo mukene ducu. 10Jo ma yam gutito lok man bot lukwena gin aye Maliam Lamagdala, Joana, ki Maliam min Yakobo, ki mon mukene ma onoŋo tye kwedgi. 11Lokdgi obedo calo lok miŋo ki bot lukwena, pe guye lokgi. [ 12Ento Petero oa, oriŋo wa i wi lyel; ka ocuŋ oneno lyel, oneno boŋŋi camanini ma tye kengi pat; odok paco kun uro gin ma otimme.]\nWot me cito Emau\n13I nino-nu kikome jo aryo ki i kingi onoŋo nene gicito i paco ma gilwoŋo ni Emau, ma mito romo mairo abiro ki i Jerucalem, 14kun giboko lok kekengi i kom gin ma otimme. 15Ka kun giboko lok ma bene gilaro kacel, Yecu kikome onyiko cok, owoto kwedgi. 16Ento waŋgi oumme woko, pe guŋeye. 17Owaco botgi ni, “Wularo lok aŋo kekenwu kun wutye ka wot-ti?” Gucuŋ ma waŋgi nen ki can. 18Ŋat acel i kingi ma nyiŋe Kelopa, odok iye bote ni, “In i welo keni i Jerucalem ce, ma pe iŋeyo lok ma otimme kunnu i kare man?” 19Yecu openyogi ni “Gin aŋo?” Gudokke iye ni, “Lok i kom Yecu Lanajaret, ma yam obedo lanebi matek i lokke ki i ticce i nyim Lubaŋa, ki i nyim dano ducu, 20ki kit ma ajwagi madito pa Lubaŋa ki lulocwa gudobe wek giŋol kop i kome me neke, gugure i kom yataria. 21Ento yam wageno ni en aye ŋat ma bikoko Icrael. Iyo, medo i kom meno ducu, tin doŋ nino me adek nia ma lok man otimme. 22Mon mogo i kinwa bene gumiyowa ur. Gupuk i wi lyel odiko con, 23pe gunoŋo kome; gudwogo cen kun giwaco ni guneno lumalaika ma onyutte botgi, kun giwaco ni en kwo gire. 24Jo mukene ma onoŋo tye kacel kwedwa gucito i wi lyel, gunoŋo tye kit macalo mon guwaco; ento pe guneno kome.” 25Yecu owaco botgi ni, “Wun lumiŋ, ki luwackom i cwinywu pi ye lok ducu ma lunebi yam guloko! 26Pe myero ni Kricito ma Lubaŋa oyero onen can magi, wek odony i deyone?” 27Cakke wa i kom Moses, ki lunebi ducu, en ogonyo botgi lok ducu ma i ginacoya ma mako kome.\n28Ka gunyiko cok ki paco ma onoŋo gicito iye-ni, Yecu otimo macalo mito kato akata ki wotte, 29ento gudiye matek kun giwaco ni, “Bed botwa, pien piny doŋ cok yuto, ceŋ bene doŋ cok poto woko.” Odonyo i ot obedo kwedgi. 30Ka tye i dog cam kacel kwedgi, omako mugati, opwoyo, obaro iye, omiyo botgi. 31Waŋgi oyabbe, guŋeye; ci cutcut orwenyo woko ki i waŋgi. 32Gupennye kekengi ni, “Cwinywa nakanen pe obedo ka pukke i kare ma en tye ka lok kwedwa i waŋayo, kun yabbiwa ginacoya?” 33Gua i cawa-nu, gudok i Jerucalem; gunoŋo jo apar wiye acel ca gucokke kacel, ki jo ma onoŋo tye botgi. 34Jo-nu guwaco ni, “Rwot ocer ada, onyutte bot Cimon!” 35Gutito lok ma otimme i waŋayo, ki kit ma giŋeye kwede i kare ma obaro mugati.\nYecu onyutte bot lupwonnyene\n(Matayo 28.16-20; Marako 14.14-18; Jon 20.19-23; Tic 1.6-8)\n36Ka pud gitye ka loko lok man, Yecu kikome ocuŋ i kingi, [owaco botgi ni, “Kuc obed i komwu!”] 37Ento komgi oto woko lirut, gulworo kun gitamo ni gineno tipo. 38Yecu openyogi ni, “Piŋo cwinywu opoto? Piŋo wupennye kekenwu i cwinywu? 39Wunen ciŋa, ki tyena, man an kikoma; wuboŋa, wunena; pien tipo pe tye ki kom ki cogo kit macalo wuneno an atye kwede.” [ 40Ka doŋ owaco lok man, ci onyuto ciŋe ki tyene botgi.] 41Ento ka pud peya giye pi yomcwiny, kun giuro, owaco botgi ni, “Wutye ki gin mo kany me acama?” 42Gumiye but rec ma gubulo, 43ogamo, ci ocamo i nyimgi.\n44Lacen owaco botgi ni, “Man aye lokka ma yam aloko botwu i kare ma onoŋo pud atye kwedwu, ni, lok ducu ma gicoyo i koma i cik pa Moses, ki i lunebi, ki i jabuli myero ocobbe kakare.” 45Oyabo tamgi wek giniaŋ ginacoya,, 46owaco botgi ni, “Yam gicoyo kit man ni, Kricito ma Lubaŋa oyero myero onen can, ci i nino me adekke myero ocer ki i kin jo muto, 47dok myero gitit lok i kom ŋut ma kelo weko bal i nyiŋe bot rok ducu kun gicako ki i Jerucalem. 48Wun wucaden me lok man. 49-Nen, abicwalo botwu gin ma Wora ociko; ento myero wubed i Jerucalem, nio ka gibirukowu ki tek ma a ki i polo.”\nYecu ocito i polo\n(Marako 16.19-20; Tic 1.9-11)\n50-Lacen oterogi woko nio wa Betania, otiŋo ciŋe malo olamo gum i komgi. 51Ma kun pud lamo gum i komgi, ci opokke woko ki botgi, [gitiŋe, gitere i polo.] 52Guwore, lacen gudwogo i Jerucalem ki yomcwiny madwoŋ, 53guri i ot pa Lubaŋa jwijwi, kun gipwoyo Lubaŋa.


Kwena Maber-ri Tika Ada Oa ki Bot Lubanga? | Kwena Maber\nKwena Maber-ri Tika Ada Oa ki Bot Lubanga?\n1. Anga ma Omiyo kicoyo Baibul?\nKwena maber ni dano bibedo i lobo pi nakanaka-ni kicoyo pire i Baibul. (Jabuli 37:29) Baibul tye ki bukke 66 matino tino. Lubanga otiyo ki co ma lugen ma romo 40 me coyo Baibul. Bukke abic mukwongo Moses aye ocoyogi mwaka 3,500 mukato angec. Buk me agikki lakwena Jon aye ocoyo mwaka makato 1,900 angec. Luco Baibul-li mono gucoyo tam pa anga? Lubanga oloko kwedgi kun tiyo ki cwiny mere maleng. (2 Camuel 23:2) Gin gucoyo tam pa Lubanga, pe megi. Pi man, Jehovah aye Omiyo kicoyo Baibul.—Kwan 2 Temceo 3:16; 2 Petero 1:20, 21.\n2. Wangeyo nining ni Baibul obedo buk ma tito lok ada?\nWangeyo ni Baibul oa ki bot Lubanga pien tito gin ma tye anyim kore ki kore dok kakare. Pe tye dano mo ma twero timo man. (Yocwa 23:14) Lubanga Won Twer Ducu keken aye twero neno anyim pa dano.—Kwan Icaya 42:9; 46:10.\nWageno ni buk ma oa ki bot Lubanga myero dok obed pat ki bukke mukene-ni. Dong kityeko poko Baibul kopi bilion mapol ata i leb makato miya mapol. Kadi bed kiwacci Baibul obedo buk macon, coc me Baibul rwatte ki gin ma cayan okwedo. Lucoc mapatpat 40 ma gucoyo Baibul-li ducu gucoyo jami ma rwatte ki pa lucoc wadgi. * Medo i kom meno, Baibul nyuto mar pa Lubanga, ma tye ki teko me loko kwo wek dano okwo maber. Ada man oweko jo mapol guye ni Baibul obedo Lok pa Lubanga.—Kwan 1 Jo Tecalonika 2:13.\n3. Gin ango ma kicoyo i Baibul?\nWi lok madit me Baibul aye kwena maber ni Lubanga tye ki yub me mar pi dano. Ginacoya tito kit ma Lubanga omiyo paradic ni dano obed iye, kit ma dano obalo yub man ki dong kit ma kibidwoko kwede paradic odoco.—Kwan Niyabo 21:4, 5.\nLok pa Lubanga tye ki cik, dok bene miyo tam. Medo i kom meno, i Baibul kicoyo tekwaro ma kwako kit ma Lubanga obedo ka tic kwede ki dano—coc meno nyuto kit pa Lubanga. Pi man, Baibul twero konyi me ngeyo Lubanga. Baibul tito kit ma in iromo doko larem Lubanga.—Kwan Jabuli 19:7, 11; Yakobo 2:23; 4:8.\n4. Itwero niang lok ma tye i Baibul nining?\nBrocuwa man bikonyi me niang jami ma tye i Baibul kun ilubo yo acel ma Yecu otiyo kwede. En ka oloko i kom wang Baibul moni, onongo tito bot dano i yo ma weko “giniang ginacoya” meno maber.—Kwan Luka 24:27, 45.\nTye jami manok keken ma pigi tego calo kwena maber-ri mua ki bot Lubanga. Ento, jo mukene pe gimito, dok jo mukene giromo keto gero i komi pi tito kwena maber man. Pe iwek cwinyi otur. Gen ma in itye kwede me nongo kwo ma pe tum jenge i ngeyo Lubanga.—Kwan Jon 17:3.\n^ para. 3 Nen brocuwa me A Book for All People.\nNywakki Nywakki Kwena Maber-ri Tika Ada Oa ki Bot Lubanga?


Lulevi 3 ACO85 - “Ka dano mo tyero gitum me gityer - Bible Search\nLulevi 2 Lulevi 4\nGityer me lakwecwiny\n1“Ka dano mo tyero gitum me gityer lakwecwiny, ka tyero lim ma okwanyo ki i kin dyaŋi, ma twon nyo ma roya, en bityero i nyim Rwot ma kome pe ki mwonyo. 2En biketo ciŋe i wi gityerre, ci bineko i doggola kema me rwatte; awobe pa Aron ma gin aye ajwagi gibicoro remo i kom keno tyer kun rumo kome ducu. 3En bityero gityer ma giwaŋo ki mac bot Rwot ma okwanyo ki i kom gitum meno me gityer lakwecwiny, en aye dwolo ma oumo jam iye, ki dwolo ducu ma tye i kom jam iye, 4ki olaŋ aryo ducu ki dwolo ma tye i komgi ma tye i pyere, ki okene ki i kom cwiny, ma en bi kwanyo woko kacel ki olaŋ aryo. 5Awobe pa Aron biwaŋo i wi keno tyer i wi gitum awaŋa ma tye i wi yen ma i mac; en aye gityer ma giwaŋo ki mac, gin ma ŋwece kur me yomo cwiny Rwot.\n6“Ka gityerre bot Rwot me gityer lakwecwiny obedo lim ma okwanyo ki i kin romi, ma nyok nyo ma bwoŋ romo, en bityero ma kome pe ki mwonyo. 7Ka en tyero latin romo me gityerre, en bityero i nyim Rwot, 8biketo ciŋe i wi gityerre, ka doŋ neko woko i nyim kema me rwatte; ci awobe pa Aron gibicoro remone i kom keno tyer kun rumo kome ducu. 9Lacen en bityero gityer ma giwaŋo ki mac bot Rwot ma okwanyo ki i kom gitum meno me gityer lakwecwiny, en aye dwolone, ki moo yibe oluu, kun giŋolo cok ki i oguro cogo ŋeye, ki dwolo ma oumo jam iye, 10ki olaŋ aryo ducu, ki dwolo ma tye i komgi ma tye i pyere, ki okene ma i kom cwiny ma en bikwanyo woko kacel ki olaŋ aryo. 11Ci ajwaka biwaŋo woko i wi keno tyer, obed cam ma gityero ki mac bot Rwot.\n12“Ka ce gityerre obedo dyel, en bityero i nyim Rwot, 13biketo ciŋe i wiye, ka doŋ neko woko i nyim kema me rwatte; awobe pa Aron gibicoro remone i kom keno tyer rumo kome ducu. 14Lacen en bityero jami magi ma okwanyo ki i kome gubed gityer ma giwaŋo ki mac bot Rwot, en aye dwolo ma oumo jam iye, ki dwolo ducu ma i kom jam iye, 15ki olaŋ aryo ducu, ki dwolo ma i komgi ma tye i pyere, ki okene ma i kom cwiny ma en bikwanyo woko kacel ki olaŋ aryo. 16Ajwaka biwaŋogi i wi keno tyer obed cam ma gityero ki mac, ma ŋwece kur. Dwolo ducu bedo pa Rwot. 17Bibedo cik matwal nio wa i kare pa likwayowu ducu, wa i kabedo ma wubedo iye ducu, ni, pe wucam dwolo nyo remo.”


Luŋolkop 9 ACO85 - I kare meno Abimelek wod pa Jerubaal - Bible Search\nLuŋolkop 8 Luŋolkop 10\nLoc pa Abimelek\n1I kare meno Abimelek wod pa Jerubaal ocito i Cekem bot jo pa neyone ci otito botgi, ki bot jo ma i doggola pa minne ducu ni, 2“Wuwac lok wek jo ma i gaŋ me Cekem ducu guwiny ni, ‘Mene maber ki botwu? Myero awobe pa Jerubaal ma giromo pyerabiro ducu gubed lulowu, nyo myero ŋat acel aye olowu?’ Ento wupo ni, an a cogowu, dok a riŋo komwu.” 3Jo paneyone guloko lok meno ducu pire, kun gimiyo jo Cekem ducu guwinyo; ci cwinygi olokke ka lubo kor Abimelek, pien guwacci, “En aye ominwa.” 4Gimiyo bote lim ryal pyerabiro ma gikwanyo ki i ot pa Baalberit. En aye Abimelek obedo ka culo kwede jo ma kitgi atata ma lubwami ma guribbe i kome. 5Ocito i gaŋ pa wonne i Opra, oneko omegine awobe pa Jerubaal, jo pyerabiro, ki i kom pata got mo acel. Ento Yocam wode matidine aye odoŋ, pien onoŋo okanne woko. 6Lacen jo Cekem ducu gubino gucokke kacel, kacel ki jo Bet-millo ducu, ci gucito guketo Abimelek me bedo kabaka i ŋet kworo ma i Cekem ma wir jok ocuŋ i ŋete-ni.\n7Ka gitito lokke bot Yocam, en ocito ocuŋ malo i wi got Gerijim, odaŋŋe matek kun waco botgi ni. “Koŋ wuwiny lokka, wun jo Cekem, wek Lubaŋa bene owiny dogwu. 8I nino mo acel lwak yadi gucito ka wiro moo ker i kom kabakagi. Guwaco bot yat jeituni ni, ‘In aye ilowa.’ 9Ento yat jeituni ogamo doggi ni, ‘Abiweko moona mabup-pi ma gimiyo kwede deyo bot lubaŋa ki bot dano, acit alyerre i wi yadi bo?’ 10Yadi dok guwaco bot oduro ni, ‘In aye ibin ilowa.’ 11Ento oduro ogamo doggi ni, ‘Abiweko nyiga mamit-ti ki mabeco-ni, acit alyerre i wi yadi bo?’ 12Ka yadi guwaco bot olok ni, ‘In aye ibin ilowa.’ 13Ento olok ogamo doggi ni, ‘Abiweko kono vinona ma yomo cwiny lubaŋa ki dano-ni, acit alyerre i wi yadi bo’? 14Ka dok yadi ducu guwaco bot abelwinyo ni, ‘In aye ibin ilowa.’ 15Ci abelwinyo owaco bot yadi ni, ‘Ka wutye ka wira ki moo me bedo kabakawu ki cwiny me ada, ci doŋ wubin, wunoŋ ka-larre i te tipona; ento ka pe kumeno, ci wek mac oa ki bot abelwinyo owaŋ yadi cedar me Lebanon woko.’\n16“Doŋ apenyowu ba. I kare ma wuketo Abimelek me bedo kabaka, yam wutiyo ki cwiny me ada, kun iwu leŋ? Yam wutimo Jerubaal maber mono, kacel ki jo me ode, ma rwatte ki ticce macon ca? 17Pien ada, wora olwenyo piwu kun odyero kome, olarowu ki iciŋ jo Midian, 18ci tin wutwarre ka lweny i kom ot pa wora, wuneko awobene woko ma giromo pyerabiro ki i kom, pata got acel-lu, dok wuketo Abimelek ma wod pa aŋecane me bedo kabaka ma loyo Cekem pi bedo watwu. 19Pi meno, ka wutiyo ki Jerubaal ki jo me ode ki cwiny me ada tin kun iwu leŋ, ci wubed ki yomcwiny i kom Abimelek, en bene cwinye obed yom i komwu. 20Ento ka pe kumeno, wek mac obin oa ki bot jo Cekem ki Bet-millo, owaŋ Abimelek woko.” 21Ka Yocam oriŋo gire woko, olaro kome, ci ocito wa i Beer, pi lworo ominne Abimelek.\n22Abimelek oloyo jo Icrael pi mwaka adek. 23Lacen Lubaŋa ocwalo cwiny marac i kin Abimelek ki jo Cekem, ci jo Cekem gucako tim me robo dog i kom Abimelek. 24Kit meno tim bwami ma yam gitimo i kom awobe pa Jerubaal ma romo pyerabiro ca opoto i kom Abimelek ma omingi-ni ma yam onekogi, wek alii me remogi obed i kome ki i kom jo Cekem ma yam gumiye tekcwiny me neko omegine. 25Jo Cekem guketo dano gubuto ka kure i yo i wi godi. Jo-nu gubedo ka yako jo ducu ma guwokgukato ki i ŋetgi i yo kunnu; ci Abimelek owinyo Jokke.\n26I kare meno Gaal wod pa Ebed odako kacel ki lutugi, gubino i Cekem, ci jo Cekem gugene. 27Gucito i poto, gupwono nyig olokgi, gunyono, gubiyo pige, guyubo nino madit, gudonyo kwede i ot pa lubaŋagi, gucamo, gumato kun giyeto Abimelek. 28Gaal wod pa Ebed owacci, “Abimelek kono aŋa? Wan jo Cekem wan aŋa-gi? Lok aŋo kono ma miyo waworo en? Wod pa Jerubaal ki Jebul laticce yam pe guworo jo pa Kamor ma won Cekem? Piŋo myero wabed ka woro en? 29Kono jo kany tye i te locca, kono akwanyo Abimelek woko. Kono awaco bot Abimelek ni, ‘Med monnyi ci ikatti woko!’ ”\n30Ka Jebul ma lalo gaŋ meno owinyo lok pa Gaal wod pa Ebed, ci kiniga omake cut. 31Ocwalo kwena bot Abimelek i Aruma kun waco bote ni, “Nen, Gaal wod pa Ebed ki lutugi gubino i Cekem, gitye ka rubo gaŋ woko pi lweny i komi. 32Pi meno wua woko, in kacel ki jo ma tye boti, ibut ikurgi i poto. 33Odiko ka ceŋ pud tuc atuca-ni, a woko con, ipot i kom gaŋ, Ka en ki jo ma tye bote gubino ka lweny i komi, ci in doŋ itimgi ka komgi owec.”\n34Abimelek ki jo ma gitye kwede ducu gua i dyewor, gucito gubuto pi lweny i kom Cekem kun noŋo opoko buca monnye i dul aŋwen. 35Gaal wod pa Ebed okato woko, ocuŋ ka ma gidonyo kwede i dog gaŋ; ci Abimelek ki dano ma gitye bote gua ki ka ma gubuto iye ka kurogi-ni. 36Ka Gaal oneno jo-nu, owaco bot Jebul ni, “Nen dano ca ma gibino gilor piny ki i wi godi!” Ento Jebul owaco ni, “In ibeneno meri tipo godi macalo dano-ni.” 37Gaal dok owacci, “Nen, dano gitye ka lor piny ki i dye lobo malo ca, kun buca acel bino a ki i yo tuŋ te Kworo Waŋ Ayweya ca.” 38Jebul dok owaco bote ni, “Dogi dok tye kwene tin, in ma yam iwacci, ‘Abimelek kono aŋa, wek wawore?’ Meno pe gin jo ma in icayogini? Koŋ ikat woko kombeddi, icilweny kwedgi.” 39Ci Gaal ocito kun telo wi, mony pa jo Cekem, ocako lweny i kom Abimelek. 40Abimelek ocako ryeme, ci oriŋo olaro kome. Jo mapol gupoto ma ret omakogi, o wa i dog gaŋ. 41Abimelek odok obedo Aruma; ci Jebul oryemo Gaal ki lutugi woko, pe dok gubedo i Cekem.\n42Orwone dano dok gucito i potogi, ci gitito pire bot Abimelek. 43Ocito ki jone, opokogi i buca adek, ci gubuto gukuro yo poto. Oneno dano gibino gia ki i gaŋ, ci oa opoto i komgi, onekogi woko. 44Abimelek ki dul dano ma gitye bote gucorre anyim, gucuŋ i dog gaŋ ka ma gidonyo ki iye-ni, kun buca aryo mukene-ni gicorre i kom jo ducu ma gitye I poto, ginekogi woko. 45Abimelek olwenyo i kom gaŋ meno dyeceŋ benebene, omako woko, oneko jo ma gitye iye, omuko odi woko liweŋ, opworo kado i ŋom.\n46Ka jo ducu ma gibedo Migdalcekem guwinyo lokke, ci gudonyo i kicika ma gigolo piny ma i ot pa jokgi El-berit. 47Ci gitito bot Abimelek ni, jo ducu me Migdal-cekem gucokke kacel. 48Abimelek ocito i wi got Jalmon, en kacel ki jo ducu ma gitye bote, ci Abimelek omako latoŋ i ciŋe, ocito otoŋo kwede riddo yen, otino i wi gwoke ci owaco bot jo ma gitye kwede ni, “Kit ma wuneno atimo-ni, wun bene wutim oyot kumene.” 49Kit meno dano acel acel otoŋo riddo yen, olubo ki kor Abimelek, Guketo i wi kabedo matek ma gigolo piny-nyi, gucwinyo mac i kom jo-nu, mumiyo dano ducu ma gubedo i Migdal-cekem guto woko, ma mito romo ka alip acel, co wa ki mon.\n50Abimelek dok ocito Tebej, oguro woko, omako. 51Yam tye ot matek ma ocudo malo i dye gaŋ meno, ci lwak dano ma i gaŋ ducu guriŋo gularo iye, co ducu wa ki mon, ci gucego wigi woko iye, gucito malo wa i dan ot ma ocudo malo-ni. 52Ento Abimelek ocito i ot ma ocudo malo-ni, ocako lweny i kome, ci onyiko cok ki doggolane wek eciwan woko ki mac. 53-Ci dako mo obayo lakidi rego madit, ocelo wi Abimelek, otyero, obaro cogo wiye woko. 54Oyotoyot olwoŋo awobi ma tiŋo jami lwennye, owaco bote ni, “Wot pala lucwanni, ineka woko, wek dano pe guwacci, ‘Dako mamwa-ni aye oneke.’ ” Awobi-nu ocobo kome pil, oneke woko. 55Ka jo Icrael guneno ni Abimelek oto woko, ci guket, kun dano acel acel dok i gaŋŋe. 56Kit meno Lubaŋa oculo waŋ bal ma Abimelek otimo i kom wonne pi neko omegine pyerabiro. 57Dok Lubaŋa odwoko tim pa jo Cekem maracce ducu i wigi, omiyo lok pa Yocam wod pa Jerubaal ma ocenogi kwede ocobbe i komgi kakare.


1 Jon 2 ACO85 - Litinona, acoyo waraga man botwu wek pe - Bible Search\n7-Lurema, an pe atye ka coyo botwu cik mo manyen, ento cik macon ma yam watye kwede wa con nia i acakki piny. Cik macon meno en aye lok ma doŋ wutyeko winyone ma gitito botwu. 8Kadi bed kumeno, atye ka coyo botwu cik manyen; meno tye ada ki tuŋ bot Kricito ki tuŋ botwu bene, pien colpiny doŋ tye ka ke woko, ki ceŋ me ada doŋ tye ka ryeny. 9Dano ma waco ni etye i leŋo kun dag ominne, noŋo pud tye i colpiny aye. 10Ŋat ma maro ominne bedo i leŋo, ma pe iye gin mo ma miyo dano poto i bal. 11Ento ŋat ma dag ominnie tye i colpiny, dok bene noŋo tye ka wot ka macol, kun pe ŋeyo ka ma myero ecit iye, pien colpiny noŋo oumo waŋe woko.


Marita Onongo Mot pi Niyene | Niye me Ada\nKWAN I LEB Acholi Afrikaans Albanian American Sign Language Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English (Leb Muno) Estonian Ewe Faroese Fijian Finnish French Ga Georgian German Greenlandic Grik Guarani Gujarati Gun Haitian Creole Hausa Herero Hiligaynon Hindi Hungarian Ibru Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Korean Sign Language Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malay Malayalam Maltese Marathi Mauritian Creole Maya Mexican Sign Language Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Urdu Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nDUL ME PYERARYO\n1. Tit arem me cola ma Marita obedo kwede ki pingone.\nMARITA onongo twero goyo cal ka ma kikano iye kom omine, i goro ma kicego doge ki got. Arem me cola onongo tye ma oketo kome mapek calo got meno. En onongo pe twero ye ni omine me amara Lajaro dong pe. Nino angwen nicakke ma kwone otum kwede-ni onongo opong ki koko, bino pa welle, ki lok me temo kweyo cwinygi.\n2, 3. (a) Neno Yecu romo bedo ni ogudo Marita nining? (b) Lok ma pire tek ma Marita oloko onyuto ngo i kome?\n2 Ento man, ngat ma ocung i nyim Marita, obedo larem Lajaro matek adada. Neno Yecu nen calo omedo arem cwinye ameda, pien Yecu kene ki i lobo-ni aye onongo obedo ngat ma twero laro omine. Kadi bed kit meno, en onongo kwe cwiny mo olo i bino pa Yecu botgi i latin taun me Betania ma tye i bad cere. I dakika manok ma gitye kacel kwede, en owinyo maber doki pi neno kica ma onongo nen i wange, ki par ma en nyuto ma cuko cwiny kare ducu. Yecu openye lapeny ma okonye me keto tamme i kom niyene ki nicer. Lok i kingi omiyo Marita owaco lok mo ma pire tek loyo lok mo keken ma en oloko: “Aye ni in i Kricito ma Lubanga oyero, Wod pa Lubanga, ma bino i lobo.”—Jon 11:27.\n3 Kit ma lok man nyuto kwede, Marita onongo obedo dako ma niyene tek. Lok manok ma Baibul loko i kome miyowa pwony madit ma twero konyowa me jingo niyewa. Me neno kit ma man twere kwede, kong wanenu lok mukwongo i kom Marita i Baibul.\n4. I yo ango ma Marita ki omine ki laminne gubedo pat kwede macalo jo me ot, dok watgi ki Yecu onongo tye nining?\n4 Dwe mogo angec Lajaro onongo pud tye ma kwo dok maber. Welo mo ma pire tek Yecu Kricito, onongo cok limo ganggi ma tye i Betania. Lajaro, Marita, ki Maliam onongo gubedo omego ki lumego ma dong gidito ento gin adek-ki ducu pud gibedo i gang acel. Lukwed lok mukene gitamo ni twero bedo ni Marita aye obedo ladit loyo ki i kin gin adek-ki, kit ma en aye nen calo obedo ngat ma welo onongo bino i cinge dok kine mogo kilwongo nyinge mukwongo. (Jon 11:5) Pe tye yo mo me ngeyo ka ngat acel ki i kingi kong onyomme con. Meno dong pe pire tek, gin ma tye aye ni gin gubedo lurem Yecu macok mada. I kare me ticce me pwony i lobo Judaya, ka ma en orwatte iye ki aunauna ki gero matek, Yecu obedo i gang pa jo magi. Labongo akalakala mo, en obedo ki pwoc pi kuc ki kony ma gin gumiye.\n5, 6. (a) Pingo tic omako kom Marita tutwal i kare ma Yecu obino ka lim? (b) Ngo ma Maliam otimo i kare ma Yecu obino ka limogi?\n5 Marita onongo tamo pi gwoko welle ki ber bedogi i pacogi. En onongo obedo dano ma latic matek ma kare ducu nongo tye ka tic. Kadi wa i limo pa Yecu i ganggi, en obedo ka tic. Manok keken, en ocako yub magwar me tedo wit cam mapat pat pi welone me awora ki gwoko jo mukene ma en owoto kwedgi. I kare ca, gwoko welle onongo pire tek mada. Ka welo oo, onongo kijolo ki noto lemme, kikwanyo war tyene, ci kilwoko tyene, ka dong kiwiro wiye ki moo makur. (Kwan Luka 7:44-47.) Madok i kom lok me kabuto ki cam, yubbe ducu onongo kicobo maber.\n6 Tic me yubbe pi bino pa Yecu onongo omako kom Marita ki Maliam mada. Maliam, ma kine mukene kitamo ni maro nongo pwonye tutwal-li myero obed ni kong okonyo laminne i acakki. Ento i kare ma Yecu obino, jami olokke woko. Yecu oneno kare meno calo kare me miyo pwony. En otiyo ki kare meno maber me miyo pwony bot jo ma tye! Yecu pe obedo calo ludito dini me kare ca, en obedo ki woro i kom mon dok opwonyogi i kom Ker pa Lubanga, ma meno aye obedo cwiny lokke madit. Maliam oneno ni kare man myero pe okate, en obedo ka nget Yecu kun winyo lok ducu.\n7, 8. Pingo cwiny Marita ocako wang, dok en oloko doge nining?\n7 Watwero goyo kit ma cwiny Marita ocako wang kwede. Kit ma wit cam me ateda kacel ki jami mukene me atima pi welo onongo pol-li, paro pi lok man okwanyo tamme woko ki i lok mukene. I kare ma tye ka witte kany ki kuca, en oneno laminne obedo mot ma pe tye ka konye. Man kono omiyo en ocako nyuto wang cwinye? Pe twero bedo me ur ka onyuto cwer cwiny. En onongo pe twero timo jami magi kene labongo kony!\n8 Motmot, Marita onongo dong pe twero diyo cwinye. En ongolo lok pa Yecu, kun waco ni: “Ladit, pe iparo ni lamera oweka atye ka tic kena? Wac bote wek okonya.” (Luka 10:40) Man obedo lok madit mada. Lugony leb mapol gigonyo lapeny meno ni: “Rwot, in pe iparo . . . ?” Ci olego Yecu ni opwony wi Maliam, ni olok bote ki twero wek odok cen ka tic.\n9, 10. (a) Yecu ogamo lok pa Marita nining? (b) Wangeyo nining ni Yecu pe onongo tye ka cayo tic matek pa Marita?\n9 Lagam pa Yecu twero bedo ni ocungo wi Marita mada, kit ma ocungo wi jo mapol ma gubedo ka kwano Baibul cakke con. En owaco ni: “Marita, Marita, ibedo ki tam mapol, cwinyi ongabbe pi jami mapol, ento tye gin acel keken ma mitte. Maliam oyero dul maber ma pe gibikwanyo woko ki bote.” (Luka 10:41, 42) Ngo ma Yecu onongo tye ka wacone? En onongo mono tye ka wacci Marita maro jami me kom ma loyo maro Jehovah? En mono onongo tye ka cayo ticce matek me yubo cam mamit?\nKadi bed Marita ‘obedo ki tam mapol, ma cwinye ongabbe pi jami mapol,’ en ojolo tira ki mwolo\n10 Pe. Yecu oneno ka maleng ni tam pa Marita onongo pe rac. Medo i kom meno, en pe otamo bene ni cam mapol apola onongo rac. En obedo tye i “karama madit” ma Matayo otedo pire. (Luka 5:29) Cam ma Marita tye ka tedone aye onongo pe obedo lok madit i cawa meno; ento, ngo ma en tero calo gin ma pire tek aye. En onongo olungo tamme woko ducu i tedo wit cam mapol ma oweko tamme pe obedo i gin ma pire tek loyo. Gin ma pire tek ango?\nYecu obedo ki pwoc pi cwiny me gwoko welo ma Marita obedo kwede, dok en ongeyo ni Marita onongo pe tye ki tam marac\n11, 12. Yecu otiro tam pa Marita i yo me mar nining?\n11 Yecu, Wod pa Lubanga Jehovah ma en ocweyo en kikome, onongo tye i paco pa Maritagi pi pwonyo lok me ada. Pe tye gin mo ma onongo pire tek loyo, kadi wa cam mamit kacel ki yubbe-ni ducu. Cwiny Yecu onongo pe yom ni Marita tye ka weko kare maber me jingo niyene tye ka kato, ento oweko ni en aye omok tamme. * Meno gire onongo kwako en, ento pe onongo ber bot Marita me lego Yecu ni odi Maliam wek en bene okeng winyo pwony.\n12 Pi meno, Yecu otiro tam pa Marita, onwoyo lwongo nyinge ki dwan me mar wek cwinye opye, kun tito bote ni pe owek ‘cwinye ongabbe pi jami mapol.’ Cam mo manok, cam acel nyo aryo mo keken romo, tutwalle ka karama me lok pa Lubanga bene tye. Yecu onongo pe twero kwanyo “dul maber” ma Maliam oyero ma obedo nongo pwony ki bot Yecu!\n13. Pwony ango ma watwero nongone ki i yo ma Yecu otiro kwede tam pa Marita?\n13 Lok ma otimme i kin lumego aryo-ni tye ki pwony madit bot jo ma lubo kor Kricito i kare-ni. Pe omyero wawek gin mo okwany tamwa woko ki i “lok me cwiny.” (Mat. 5:3) Ber gire me bedo ki cwiny me tic matek, nyo me gwoko wele calo Marita, ento omyero pe wawek ‘cwinywa ongabbe’ pi jami ma pigi pe tek calo lok kom gwoko welle, ma weko wakeng jami ma pigi tego. Wan waribbe ki luworo luwotwa, pe pi camo cam keken ento pi cuko cwinywa kekenwa ki poko mot mogo me cwiny. (Kwan Jo Roma 1:11, 12.) Kadi wa cam manok twero miyo nino ma kit meno bedo me cuko cwiny.\nOmego ma Oto ci Okwo\n14. Pingo watwero bedo labongo akalakala mo ni Marita oweko lanen maber i jolo tira?\n14 Marita tika oye tira pa Yecu ci onongo pwony ki iye? Wangeyo ni onongo. Lakwena Jon, i kare ma tye ka lok i kom omin Marita, owaco ni: “Yecu yam maro Marita ki laminne ki Lajaro.” (Jon 11:5) Dwe mapol onongo okato i nge limo pa Yecu i Betania ma kitito malo-ni. Ngene kene ni, Marita pe obedo ka ling alinga ki dano; pe okudo akemo i iye i kom Yecu pi tira ma en omiye. En ojolo tira ma kimiye. I lok meno bene, en omiyo lanen maber me niye botwa, pien nga ki i kinwa ma pe kimiye tira manok i kine mukene?\n15, 16. (a) Gin ango Marita nen calo otimo i kare ma kom omine odoko lit? (b) Pingo gen pa Marita ki pa Maliam pe ocobbe?\n15 I kare ma kom omine odoko lit, tic me gwoko omine omako Marita matek. En otimo jami ducu ma en twero wek latwo owiny maber ber ki me konye wek ocang. Kadi bed kit meno, two pa Lajaro omedde ameda. I kare me twone ducu, lumegine gubedo ka ngete pi miye kony. Kare ki kare, myero obed ni Marita obedo ka neno wang omine ma arem oketo woko, kun po pi mwaki mapol me kwogi kacel ki dong yomcwiny ki kumo ma gunywako kwede kacel!\n16 I kare ma Lajaro onongo nen calo obito woko, Marita ki Maliam gucwalo kwena bot Yecu. En onongo tye ka pwony i kabedo mo ma tero nino aryo me wot. Gucwalo lok macek ni: “Rwot ngat ma yam imaro kome lit.” (Jon 11:1, 3) Gin onongo gingeyo ni Yecu maro omingi, dok onongo gitye ki niye ni en obitimo gin mo keken me konyo lareme. Tika gumoko i gengi ni Yecu twero o ma gin mo peya otimme? Ka kumeno, ci gengi–ni pe ocobbe. Lajaro oto woko.\n17. Ngo ma omiyo wi Marita ocung, dok en otimo ngo i kare ma owinyo ni Yecu cok o i bomagi?\n17 Marita ki Maliam gukoko omingi kun giyubo yub me yik kacel ki jolo welle mapol ma gibino ki i Betania ki kabedo ma orumo ngete. Ento, lok ma kiwinyo i kom bino pa Yecu obedo pe. Wi Marita oromo bedo ni ocung woko ma kare woto ki kato. Motmot, nino angwen okato i nge to pa Lajaro, Marita owinyo ni Yecu dong pe tye mabor ki bomagi. Kit ma en pe bedo mot-ti, kadi wa i cawa me kumo, Marita ogware malo labongo waco ki Maliam, orune me rwatte ki Yecu.—Kwan Jon 11:18-20.\n18, 19. Marita onyuto gen ango, dok ngo ma omiyo niyene obedo matek?\n18 I kare ma Marita oneno Yecu, en owaco lok ma onongo tye ka tono cwinye ki cwiny Maliam pi nino mapol: “Rwot, kono nene itye kany, kono omera pe oto.” Ento gen ki niye pa Marita pe orweny. En omedo ni: “Dok koni angeyo ni gin ducu ma ilego ki bot Lubanga, Lubanga bimiyi.” Cutcut Yecu owaco lok me jingo niyene: “Omeru bicer.”—Jon 11:21-23.\n19 Marita otamo ni Yecu onongo tye ka lok i kom nicer ma bibino i anyim, pi meno en ogamo ni: “Angeyo ni en bicer i cer me nino me agik[-ki].” (Jon 11:24) Niyene i kom pwony meno onongo tek mada. Lutela dini pa Lujudaya ma kilwongogi ni Lucadukayo onongo pe giye ni nicer tye, kadi bed meno obedo pwony ma tye ka maleng i ginacoya. (Dan. 12:13; Mar. 12:18) Marita onongo ngeyo gire ni Yecu opwonyo i kom nicer dok ocero wa dano kadi bed ni ngat mo ki i kingi onongo pe orii i lyel calo Lajaro. En onongo pe ngeyo gin ma obitimme i cawa meno.\n20. Tit tyen lok ma pire tek ma Yecu oloko ma kicoyo i Jon 11:25-27, ki tyen lok pa lagam pa Marita.\n20 Yecu oloko lok mo ma pire tek mada: “An nicer ki kwo.” Ada, Lubanga Jehovah omiyo ki Wode teko me cero dano i wi lobo ducu i kare me anyim. Yecu openyo Marita ni: “In iye man?” Ci en omiyo lagam ma kiloko iye i acakki me dul man. En onongo tye ki niye ni Yecu obedo Kricito, nyo Meciya, ni en obedo Wod pa Lubanga Jehovah, dok ni en aye obedo ngat ma lunebi guloko pire con ni obibino i lobo.—Jon 5:28, 29; kwan Jon 11:25-27.\n21, 22. (a) Yecu onyuto ton cwinye pi lukumo nining? (b) Tit kong kit ma cer pa Lajaro obedo kwede.\n21 Lubanga Jehovah ki Wode, Yecu Kricito, tika gitero niye calo pa Marita-ni calo gin ma pire tek? Gin ma otimme i nge lokgi miyo lagam-me ka maleng. Marita ongweco me lwongo laminne. I ngeye, en oneno ni cwiny Yecu oton matek mada i kare ma tye ka lok ki Maliam ki lukumo mukene mapol ma gitye kwede. En oneno ka pig wange oton i kare ma tye ka nyuto arem cwinye pi lit pa to. En owinyo ka Yecu waco ni omyero kingil kidi woko ki dog boro ka ma kikano iye kom omine.—Jon 11:28-39.\n22 Wi Marita tiko ngwec cawa ducu, pi meno en okwero woko kun waco ni kome myero obed ni tye ma ngwe pien dong orii nino angwen kulu. Yecu opoyo wiye ni: “Nakanen pe awacci ni, ka iye, ci ibineno deyo pa Lubanga?” En oye, omiyo en oneno deyo pa Lubanga Jehovah. I cawa meno cut, Jehovah omiyo teko bot Wode me cero Lajaro! Tam kong kit ma gin ma otimme-ni omoko kwede i wi Marita pi kare me kwone ducu: I kare ma Yecu olwongo Lajaro ni, “Lajaro, katti woko!”; gin gucako winyo gin mo ka tye ka yelle i boro ka ma kikano iye kom Lajaro i kare ma en tye ka a malo, ci guneno ka en bino mot mot i dog boro, ma kome kiboyo woko ki bongo; Yecu owaco ni “wugonye, wuweke ociti.” Ngene kene ni yomcwiny omiyo Marita ki Maliam gungweco gupoto i kor omingi. (Kwan Jon 11:40-44.) Arem cwiny ma onongo tye i cwiny Marita-ni orweny woko!\nMarita onongo mot pi niyene i kom Yecu i kare ma en kacel ki Maliam guneno ka kicero omingi\n23. Ngo ma Jehovah ki Yecu gimito timone piri, dok ngo ma omyero itim?\n23 Gin ma otimme man nyuto ni cer pa jo muto pe obedo lek mo ata; Nicer obedo pwony me kwe cwiny ma tye i Baibul dok lok me tekwaro bene moko. (Yubu 14:14, 15) Jehovah ki Wode gimaro miyo mot pi niye, kit ma gutimo kwede i kom Marita, Maliam, ki Lajaro. Mot ma kit man bibedo piri ka idongo niye matek.\n“Marita Obedo ka Poko Cam”\n24. Baibul miyowa lok me agikki ango i kom Marita?\n24 Baibul oloko i kom Marita dong kicel keken. Man obedo i cabit me agikki me kwo pa Yecu i lobo. Yecu onongo ngeyo peko madit ma tye ka kure i anyim, pi meno en dok oyero me bedo i gang pa lareme i Betania. Ki kunu, en onongo biwoto wot pi mairo aryo me cito i Jerucalem. Yecu ki Lajaro onongo gitye ka cam i gang pa Cimon ma ladobo, kany aye wanongo iye lok me agikki i kom Marita ni: “Marita obedo ka poko cam.”—Jon 12:2.\n25. Pingo kacokke pa Lukricitayo me kare-ni gitye ki mot me bedo ki mon macalo Marita?\n25 Dako ma latic matek man kite enu! I kare ma Baibul okwongo lok i kome, en onongo tye ka tic, i kare ma Baibul giko lok i kome en onongo pud tye ka tic, ma tye ka yelle ki tekke ducu me cobo jami ma mitte pi jo ma tye. Kacokke pa Lukricitayo i kare-ni bene gitye ki mot madit me bedo ki mon macalo Marita, ma cwinygi ber dok giparo pi dano, ma kare ducu giketo niyegi i tic ki jalle pi konyo jo mukene. Marita kono omedde ki bedo kit meno? Nen calo omedde kumeno. Ka obedo kumeno, ci niyene myero obed ni okonye me kanyo peko ma tye anyim.\n26. Ngo ma niye pa Marita okonye me timone?\n26 I nge nino manok keken, Marita okanyo cola me to pa Yecu. Medo i kom meno, Luparicayo ma guneko Yecu onongo gumoko tamgi me neko Lajaro bene, kit ma cerre onongo tye ka jingo niye pa jo mapol. (Kwan Jon 12:9-11.) Ngene kene ni, motmot to opoko kin Marita ki omine ki laminne me amara. Pe wangeyo awene ma meno otimme kwede, ento gin acel ma waromo bedo iye labongo akalakala aye ni: Niye pa Marita okonye me ciro can wa i agikki. Meno aye omiyo ber bot Lukricitayo me kare-ni me lubo lanen me niye pa Marita.\n^ para. 11 I kare pa Lujudaya me cencwari me acel, mon onongo pe gibedo i lok madok i kom kwan. Pwonygi onongo polle dok i kom tic me paco. En aye oromo bedo ni omiyo Marita oneno ni pat mada pi dako me bedo ka nget lapwony mo pi nongo pwony.\nLAPENY ME ALWODA . . .\nNgo ma watwero pwonyone ki i tira ma Yecu omiyo bot Marita?\nI yo ango ma Marita onyuto cwiny me jolo welo, ki tic matek?\nMarita onyuto niye matek nining?\nI yo ango ma in imito ni ilub niye pa Marita?\nKare ma Jami Otimme Iye\nWaraga ma oa ki Bot Lukiko Madit\nLok me cakone\nABEL “En Oto, Ento pi Niyene Omiyo Pud Loko”\nNUA En ‘Owoto Kacel ki Lubanga me Ada’\nABRAM “Kwaro Dano Ducu ma Giye”\nRUTH “Ka ma In Icito Iye, An Bene Abicito Iye”\nRUTH ‘Dako ma Kite Ber Mada’\nANNA En Olego ki Cwinye Ducu Bot Lubanga\nCAMUEL En “Odongo i Nyim Rwot [Jehovah]”\nCAMUEL En Okanyo Kadi Bed Jamine pe Owoto Maber\nABIGAIL En Otimo Tic Me Ryeko\nELIA En Ocung Matek pi Woro me Ada\nELIA En Oketo Wange, dok Okuro\nELIA En Onongo Kwe Cwiny i Kom Lubangane\nYONA En Opwonnye ki i Bal ma Otimo\nYONA En Onongo Pwonnye me Bedo Lakica\nESTA En Ocung Matek pi Jo pa Lubanga\nESTA En Otiyo ki Ryeko, ki Tekcwiny, ma pe Paro Pire Kene\nMALIAM “Nen, An Angeca Pa Rwot [Jehovah]!”\nMALIAM En Obedo ka “Tamo ki i Cwinye”\nYUCEPU En Ogwokogi, Opitogi, Odiyo Cwinye\nMARITA “Dong Aye”\nPETERO En Olwenyo i kom Lworo ki Akalakala\nPETERO En Obedo Lagen i Kare me Atematema\nPETERO En Opwonyo Timo Kica ki Bot Yecu\nLok me Dolo Tere\nText Yero Bukke me kompiuta me akwanya Lub Lanengi me Niye


Daniel 8 ACO85 - I mwaka me adek me loc pa kabaka - Bible Search\nDaniel oneno nyok romo ki nyok dyel i waŋ lek\n1I mwaka me adek me loc pa kabaka Belcajar, an Daniel aneno ginanyuta i waŋ lek, i ŋe ginanyuta mukwoŋo ca. 2I kare ma aneno ginanyuta ki i waŋ lek anoŋo ni doŋ atye wa i gaŋ kal madit me Cuca, ma tye i lobo Elam; dok bene aneno ni atye wa i dog kulu Ulai. 3Ailo waŋa malo ci aneno nyok romo ocuŋ i wi tera i dog kulu. Nyok romo-nu onoŋo tuŋe tye aryo; tuŋe aryo-ni ducu giboco, ento acel onoŋo dok bor kato lawote; en me aryone-ni otwi lacen. 4Aneno nyok romo ka witte ki tek kun loko tuŋe tuŋ potoceŋ ki yo tuŋ acam, ka lokke yo tuŋ acuc bene, ma lee tim mo onoŋo pe twero cuŋ i nyime. Onoŋo ŋat mo bene pe ma twero larogi ki i tekone; en yam otimo gin ma iye mito kun dworre kekene bene.\n5I kare ma abedo ka lwodo lok cutcut aneno nyok dyel obino kun oa ki yo tuŋ potoceŋ ma ŋolo dye lobo ducu arii, ma tyene pe gudo ŋom; nyok dyel-lu onoŋo tye ki tuŋe i kin waŋe ma nen wa ki cen. 6Nyok dyel oa obino bot nyok romo ma tye ki tuŋe aryo-ni, ma onoŋo aneno Ocuŋ i wi tera i dog kulu ca, ci ocako riŋo ka lweny i kom nyok romo ki akemo madit adada. 7Aneno obino odirre cok twatwal ki nyok romo, ci kolo ocako mako i kom nyok romo ci otwomo nyok romo oturo oputo tuŋe aryo ca woko; nyok romo onoŋo pe tye ki teko mo liweŋ me cuŋ i nyim nyok dyel, ci orete woko piny i ŋom ka onyone ki tyene; onoŋo pe tye ŋat ma twero laro nyok romo ki i teko pa nyok dyel. 8Meno omiyo nyok dyel odworre kekerie mukato kare; ento i kare ma onoŋo en pud tek-ki, tuŋe madit-ti otur woko. Cutcut dok aneno tuŋe aŋwen mukene gutwi ma ginen ki cen ma gukemo yamo aŋwen me polo.\n9Dok aneno tuŋe mo matidi otwi okatti ki i kom tuŋe acel ki i kingi, olot mabor okemo yo tuŋ acuc, ki yo tuŋ wokceŋ, ma okemo kwede lobo me deyo. 10-Odoŋo madit oo wa i kom mony me polo; ento obolo lakalatwe mogo woko piny i ŋom, ci onyonogi woko ki tyene. 11Ocako dworre kekene o kwede wa i kom Laker me mony meno; ci okwanyo gitum awaŋa me nino ducu-ni woko ki bote, ka ojwero ode maleŋ-ŋi obalo woko. 12Gitiŋo mony kacel ki gitum awaŋa me nino ducu gimiyo i ciŋe pi bal; ci gibolo lok ada woko piny i ŋom, ci tuŋe obedo ka tic omedde matek twatwal. 13Cutcut awinyo ŋat maleŋ tye ka loko ki ŋat maleŋ mukene owaco bote ni. “Ginanyuta ma aneno i wan lek ma okemo gitum awaŋa me nino ducu biri pi kare ma rom mene, ma okemo bene bal ma nyayo gin malik, ki ma okemo miyo ot pa Lubaŋa ki mony me polo me anyona woko ki tyen-ni?” 14Ci ŋat maleŋ ma obedo ka lok-ki owacce ni, “Biri pi nino alip, acel ki miya acel ki pyerabic ma pe gibityero iye gitum me odiko ki otyeno, ka lacen gibiroco ot pa Lubaŋa gidwoko i kit ma myero.”\nLamalaika ogonyo te lok me ginanyuta\n15I kare ma onoŋo an Daniel aneno ginanyuta, abedo ka yenyo yo me niaŋ iye; ci cutcut aneno ŋat mo ma ocuŋ i nyima ma nen calo dano. 16-Ci awinyo dwan dano ma lok oa ki i kin kulu Ulai, ci olwoŋo ni, “Gabriel, mi danonu oŋe te lok me ginanyuta ma en oneno-ni.” 17Ci ocako bino cok ki ka ma onoŋo acuŋ iye; i kare ma obino abedo ki lworo ci apoto aryebbe woko piny, Ento en owacca ni, “In wod pa dano doŋ iniaŋ ni, ginanyuta ma inenoni nyuto gin ma bitimme kale me agik.”\n18I kare ma en tye ka lok kweda, nino omako waŋa woko acako nino nino matut kun akulu waŋa i ŋom; ento en oguda ci ociba acuŋ ki tyena. 19Owaco bota ni, “Nen, abinyutti gin ma bitimme lacen i kare me agik me akemo pa Lubaŋa; pien lokke kemo nino me agik ma yam giciko pire con. 20Doŋ lok ma dok i kom nyok romo ma ineno ma tuŋe tye aryo-ni, magi gin aye luker me Media ki me Percia. 21Ento nyok dyel meno kabaka pa jo Grik; doŋ tuŋe madit ma i kin wane-ni meno aye kabaka mukwoŋo. 22Doŋ tuŋe ma gituro-ni, ma tuŋe aŋwen mukene otwi kakare ca, meno ker aŋwen ma bia ki rokke, ento tekogi pe bibedo rom ki mere. 23Ento lacen ki i ŋe locgi, i kare ma noŋo lubalo welgi onya omedde, ci kabaka mo ma waŋe ocwiny bia cako loc, ŋat ma niaŋ i lok me koc lit-gu. 24Tekone bibedo dit twatwal, en bitiyo gin ma tyeko piny woko ma miyo lworo, gin ma en bitiyo ducu biwoto maber, bineko jo ma gin twoni oteka kacel ki rok pa jo maleŋ. 25Pi ryekone marac, miyo bwola bimedde ameda i ciŋe, dok bibedo ka dworre ke kene ki i tamme. En bineko jo mapol tyekogi woko atura; dok bene bia lwenyo kadi wa i kom Laloc madit ma loyo luker ducu; ento gibiture woko laboŋo ciŋ dano mo ma ogudo kome. 26Pi meno ginanyuta ma loko i kom gitum me odiko ki otyeno gire obedo ada; doŋ imwon ginanyuta meno ikan woko, pien pud kare tye bor.”\n27Dok an Daniel, ryeko onoŋo orwenyo woko ki bota, omiyo two omaka abuto kwede pi nino mapol manoknok; ka lacen aa acito ka tiyo tic pa kabaka; ento abedo ka uro ginanyuta meno ma aneno i waŋ lek-ki, dok pe amedo ki niaŋ iye wacel.


Tic Pa Lukwena 24 ACO85 - Ka nino abic okato, ajwaka - Bible Search\nTic Pa Lukwena 23 Tic Pa Lukwena 25\nTic Pa Lukwena 24\nLok ma gipido ki Paulo\n1Ka nino abic okato, ajwaka madit Anania obino ki ludoŋo mogo, kacel ki laplida mo ma nyiŋe Tertulo, ci gutero adotgi i nyim laloyo pi doto Paulo. 2Ka doŋ gilwoŋe, Tertulo ocako adotte kun waco ni,\n“Laloyo Maber, ladit Pelici, wabedo ki kuc piri nia wa con, dok itamo pi rokwa, ikelo alokaloka mapol ma okonyowa 3i kit yo ducu ki i kabedo ducu, wan bene wajolo ki yomcwiny madwoŋ, ladit. 4Ento pe doŋ agal wii, abako doga boti pi kicani iwiny lokwa macegocego-ni. 5Wanoŋo ni dano man lanek piny, en aye lakel jemo i kin Lujudaya ducu ma i lobo ducu, en latel wi dul pa Lunajaret. 6En bene otemo pyedo wa ot pa Lubaŋa maditte, ci wamake woko. [Onoŋo wamito ŋolo kop i kome kun walubo cikwa-ni, 7ento kapten Licia obino omaye woko ki i ciŋwa tektek, 8ci ociko ni ludote myero guo i nyimi.] Ka in kikomi ipenye, ibiniaŋ ki bote lok ducu ma wadote iye.”\n9Luyudaya bene guribbe i adot meno, kun gimoko ni lok man ducu tye kit meno.\nPaulo opido lokke i nyim Pelici\n10Ka laloyo ocime ni oloki, Paulo odok iye ni, “Ladit, aŋeyo ni ibedo ka ŋolo kop i rok man pi mwaka malac, mumiyo apido lokka i nyimi ki yomcwiny. 11Macalo ni bene itwero noŋo ka ipenyo dano, wel nino ma okato nia i kare ma acito i Jerucalem ka woro Lubaŋa peya okato apar wiye aryo. 12Pe ginoŋo ni atye ka pyem ki dano mo, nyo tubo lwak, kadi i ot pa Lubaŋa, nyo i kacokke me lega, nyo i dye gaŋ. 13Dok bene pe gitwero nyuto ni lok ma gikelo i koma kombeddi tye kakare. 14Ento aye lok man boti ni, aworo Lubaŋa pa kwarowa kun alubo kit Yo ma gin gilwoŋo ni dul. Aye lok ducu ma gicoyo i cik pa Moses ki i buk pa lunebi. 15Pi niyena i kom Lubaŋa atye ki gen ni dano gibecer woko, jo ma kitgi atir wa ki jo ma kitgi pe atir, ci gin bene gitye ki kit gen acel-lu. 16Pi meno an bene atemo mada kare ducu wek abed ma cwinya leŋ i nyim Lubaŋa ki i nyim dano.\n17- “Ma doŋ abedo cen pi mwaka mapolpol acito i Jerucalem ka tero mot bot jo me rokka pi konyo lucan, ki ka tyero gitum. 18I kare ma atye ka tiyo man, gunoŋa i ot pa Lubaŋa ma doŋ atyeko lonnye woko i kit ma mitte. Pe abedo ki lwak mo, woo bene obedo pe. Ento Lujudaya mogo ma gua ki i Acia, 19gin aye kono myero gubed kany i nyimi gukel adotgi, ka gitye ki lok mo i koma. 20Nyo wek jo man kikomgi gunyut gin marac ma gunoŋo i koma i kare ma acuŋ i nyim Lukiko. 21- Tye lok man keken, i kare ma acuŋ i kingi adaŋŋe ni, ‘Pi lok kom cer pa jo muto aye omiyo wutye ka ŋolo lok i koma tin.’ ”\n22Ento Pelici obedo ki ŋec muromo i kom Yo pa Rwot, ci pe otyeko lok woko cut. Owacci, “Abiŋolo kopwu ka kapten Licia bibino kany.” 23Ka ociko ladit mony ma loyo dano miya ni myero ogwok Paulo i buc ento obed laboŋo ayela mo, pe gigeŋ lureme ka gimito mine kony.\nPaulo i nyim Pelici ki Drucila\n24Ka kare okato manok,, Pelici obino ki dakone Drucila ma anyira Judaya. Olwoŋo Paulo, ci obedo ka winyo ka loko i kom niye i kom Kricito Yecu. 25I kare ma en tye ka lok i kom kit ma atir ki gwokke kekene, ki ŋolo kop ma bibedo i kare me anyim, lworo omako Pelici omiyo owacci, “Koŋ doŋ iciti; ka dok anoŋo kare ci abilwoŋi.” 26Onoŋo bene en geno ni Paulo bimiye lim, pienno obedo ka lwoŋe jwijwi ci boko lok kwede. 27Ento ka mwaka aryo okato, Porcio Festo oleyo ka tyen Pelici. Pelici onoŋo mito ni Lujudaya gupwoye, omiyo oweko Paulo i mabuc.


Bot Lunyodo—Kit ma Bedo Lawiny Gwoko Kwede Lutinoni\nTIKA imaro ka onongo itwero timo gin mo keken ma cwinyi mito? Tika tye kare mogo ma pe imito ni ngat mo aye owacci gin ma myero itim? Kombeddi kong iwacca gin ma itamo labongo mungone.—\nPingo omyero iwiny lok pa jo muteggi?\nIn itamo ni mene maber boti? Itamo ni mono pore me timo gin mo keken ma cwinyi mito? Kece nyo inongo adwogi maber ka iwinyo babani ki mamani?— Lubanga wacci omyero iwiny lunyodoni, man nyuto ni tyen lokke tye. Kong wanenu ka ce watwero niang tyen lok meno.\nMwakani tye adi?— Ingeyo mwaka pa babani?— Mamani tye ki mwaka adi, min babani nyo won mamani kono?— Gin dong gukwo pi mwaki mapol makato in. Ka ngat moni medde ki bedo kwo, en medde ki bedo ki kare me pwonyo jami mapol. En winyo, neno, dok timo jami mapol mwaka ki mwaka. Pi meno, jo matino giromo nongo pwony ki bot jo muteggi.\nIngeyo ngat mo ma mwakane tidi loyo megi?— In mono ingeyo jami mapol ma en pe ngeyogi?— Pingo in ingeyo jami mapol? — Pien in dong iri i kwo makato en. Ibedo ki kare me pwonyo jami mapol makato ngat ma mwakane tidi loyo megi.\nAnga ma okwo pi mwaki mapol ma loyo in nyo an nyo ngat mo keken?— Lubanga Jehovah. En ngeyo jami mapol loyo in wa an bene. Ka en owacci myero watim gin mo keken, omyero wange ni meno nongo obedo gin matir me atima, kadi bed ni timone romo bedo tek. Tika ingeyo ni kadi wa Lapwony Madit bene onongo ni bedo lawiny tek tutwal?—\nI nino mo acel, Lubanga openyo Yecu me timo gin mo matek adada. Yecu olego pire kit ma waneno kwede i cal kanyi. En olego ni: ‘Ka imito, kwany gin matek man woko ki bota.’ I lega man, Yecu onyutu ni pol kare pe yot me timo miti pa Lubanga. Ento Yecu ogiko legane nining? Tika ingeyo?—\nNgo ma wapwonyo ki i lega pa Yecu?\nYecu ogiko legane kun wacci: “Pe obed macalo an amito; gin ma in imito aye myero otimme.” (Luka 22:41, 42) En onongo mito ni miti pa Lubanga aye otimme ento pe mege. Yecu omedde anyim ci otimo gin ma Lubanga mito ento pe gin ma en tamo ni ber.\nPwony ango ma wanongo ki i lok man?— Wapwonyo ni kare ducu ber me timo gin ma Lubanga waco, kadi bed ni timone romo bedo tek. Ento tye gin mukene ma wapwonyo. Ingeyo ngo ma gin meno obedo?— Wapwonyo ni Lubanga gin ki Yecu pe gubedo ngat acel, kit ma jo mogo giwaco kwede. Lubanga Jehovah oteggi dok ngeyo jami mapol kato Wode Yecu.\nKa wawinyo Lubanga, ci nongo watye ka nyutune ni wamarre. Baibul wacci: “Maro Lubanga en aye gwoko cikke.” (1 Jon 5:3) Ineno, wan ducu myero wawiny Lubanga. In imito winyo Lubanga, pe kumeno?—\nKong wayab Baibul wek wanen gin ma Lubanga wacci lutino myero gutim. Wabikwano gin ma Baibul waco i buk pa Jo Epeco cura 6, tyenge 1, 2 ki 3. Wacci: “Wun litino, wuwiny lunyodowu i Rwot, pien meno aye ber. Yam gicoyo ni, ‘Wor woru ki meni.’ Man aye cik mukwongo ma giciko pi gin mo maber ma bia ki iye, ni, ‘Wek ibed ma nyimi leng dok iri i lobo pi kare malac.’”\nIneno, Lubanga Jehovah kikome aye tye ka wacone boti ni myero iwiny babani ki mamani. Ka kiwacci ‘worgi’ nongo te lokke ngo? Te lokke ni lubo gin maber ma giwacci. Dong, Lubanga ocikke ni ka iwinyo lunyodoni, ci ‘ibiri i lobo pi kare malac.’\nWek kong atitti lok i kom jo mogo ma kilaro kwogi pien ni gubedo luwiny. Jo magi gukwo wacon i boma me Jerucalem. Pol pa dano ma i boma meno pe guwinyo lok pa Lubanga, pi meno Yecu ocikogi ni Lubanga bituro boma meno woko. Yecu bene owaccigi kit ma giromo loyo kwede ka gimaro gin matir. En owacci: ‘Ka wuneno mony orumo Jerucalem, ci wubingeyone ni kare me tyekone dong cok. Meno aye dong kare me a woko ki i Jerucalem me ringo i wi godi.’—Luka 21:20-22.\nWinyo lok pa Yecu olaro jo magi nining?\nKit ma Yecu owaco kwede, lumony gubino ka lweny i kom Jerucalem. Lumony pa Luroma guromo woko. Ci pi tyen lok ma pe kingeyo, lumony magi gua woko. Ento pol pa dano gutamo ni peko mo dong pe. Pi meno, gin gubedo i Jerucalem. Ento ngo ma Yecu onongo owacci myero gutim?— Ngo ma onongo ibitimo ka in ibedo i Jerucalem?— Jo ma guye lok pa Yecu guweko gangigi ci guringo i wi godi ka mabor ki Jerucalem.\nMwaka acel kulu okato, gin mo pe otimme i Jerucalem. I mwaka me aryone, gin mo pe otimme. Kadi wa i mwaka me adekke bene. Jo mukene nen calo gutamo ni jo ma guweko Jerucalem-mi gubedo luming. Ento i mwaka me angwenne, lumony pa Luroma gudwogo cen. Gin dok gurumo Jerucalem. Ngwec onongo dong pe twere i kare meno. Lumony ca guturo Jerucalem. Pol pa dano ma gibedo iye guto, ento mukene-ni kiterogi i opii.\nEnto ngo mutimme i kom jo ma guwinyo lok pa Yecu?— Gin mo marac pe otimme i komgi. Gin onongo gitye ka mabor ki Jerucalem. Meno aye omiyo pe gupoto i peko. Bedo ki winy ogwokogi.\nKa in lawiny, itamo ni meno bene bigwokki?— Lunyodoni guromo wacci pe myero ituk i dye gudo. Pingo giwaco kumeno?— Pien mutoka romo goyi. Ento nino mo acel iromo tamone ni: ‘Mutoka pe i gudo kombeddi. Pe abinongo awano. Lutino mukene gituko i dye gudo, ento peya aneno ka guwane.’\nPingo omyero ibed lawiny kadi pe ineno gin mo marac?\nMeno aye gin ma pol pa dano i Jerucalem gutamo. I kare ma mony pa Luroma gua, peko mo onongo nen calo pe. Kit ma jo mukene onongo gibedo i boma-ni, gin bene gubedo. Kicikogi ento pe guwinyo. Macalo adwogine, gurwenyo kwogi.\nKong dok wanen labol mukene. Tika dong ituko ki kibirit?— Romo yomo cwinyi ka igwero kibirit ci lyel. Ento tuko ki kibirit romo bedo gin marac. Ot romo wang ci in bene ito woko!\nWi myero opo ni bedo lawiny i kare mogo keken pe romo. Ka ibedo lawiny kare ducu, meno bigwokki adada. Ento anga mono ma waco boti ni, “Wun lutino, wuwiny lunyodowu”?— Lubanga. Dok myero wi opo ni en waco meno pien mari.\nKwan ginacoya magi ma ginyutu pingo pire tek me bedo lawiny: Carolok 23:22; Latitlok 12:13; Icaya 48:17, 18; ki Jo Kolocai 3:20.


Niyabo 11 ACO85 - Lacen gimiya lagada me pimo piny, ma - Bible Search\nNiyabo 10 Niyabo 12\n1-Lacen gimiya lagada me pimo piny, ma obedo calo odoo, ci giwacca ni, “A icit ipim ot pa Lubaŋa, keno tyer, ki jo ma giworo Lubaŋa i ode. 2-Ento pe ipim dyekal me ot pa Lubaŋa ma tye woko, wek meno obedi pien doŋ gityeko miyone woko bot jo ma pe giŋeyo Lubaŋa, gibibedo ka nyono gaŋ maleŋ woko pi dwe pyeraŋwen wiye aryo. 3Abimiyo twero bot lucadenna aryo-ni me tito lok pi nino alip acel ki miya aryo ki pyerabicel, ma noŋo guruko boŋo cola.”\n4-Lucaden aryo-ni gin aye yadi jeituni ki okar mac tara ma cuŋ i nyim Rwot me lobo. 5Ka ce onoŋo ŋat mo mito timogi rac, ci mac bicorre i doggi waŋo lukworgi woko liweŋ; doŋ ka ŋat mo mito timogi rac, meno aye kit ma gibineke kwede. 6-Gitye ki twero me loro polo woko wek kot pe ocwer i kare ma noŋo gitye ka tito lok pa Lubaŋa. Gitye-bene ki twero me loko pii wek odok remo, dok me keto can i kom lobo i yo ducu, tyen mapol kit macalo cwinygi mito.\n7-Ka doŋ gutyeko miyo cadengi, ci lee maca ma okatti ki i bur ma tere pe gik-ki biero lweny i komgi, dok bene nekogi woko. 8-Ci komgi muto biradde i dye yo me gaŋ madit, ma i carolok gilwoŋo nyiŋe ni Codom, ki dok ni Ejipt, en bene ka ma yam giguro iye Rwotgi i kom yatariya. 9Dano ma gua ki i kin lwak me wi lobo ki i kaka mapatpat ki leb-gu ki i rok mapatpat gibineno komgi muto pi nino adek ki nucu, kun pe giye ni giyikgi i lyel. 10Jo ma bedo i lobo biŋatte i komgi, gibibedo ki yomcwiny kun gicwalo mot i kingi kekengi, pien lutit lok aryo-nu onoŋo yam guuno dano ma bedo i lobo matek. 11-Ento i ŋe nino adek ki nucu, yweyo me kwo oa ki bot Lubaŋa ci odonyo i komgi, ka doŋ gucako a malo, gucuŋo ki tyengi, mumiyo lworo madit twatwal omako jo ducu ma onenogi. 12-Cutcut guwinyo dwan maloŋo ma oa i polo kun waco ni, “Wuit wubin malo kany!” Ci guito i polo i pol, ma lukworgi bene gineno. 13-I cawa meno cutcut oyeŋyeŋ madit twatwal oyeŋo piny, ci dul acel me apar me gaŋ meno omukke opoto woko piny. Oyeŋyeŋ meno oneko jo alip abiro, jo mudoŋ lworo omakogi matek, ci gumiyo deyo bot Lubaŋa me polo.\n14Can me aryo doŋ okato; nen, can me adek doŋ cok bino.\nTum me abiro\n15-Lacen lamalaika me abirone okuto tumme, ci dwan mogo maloŋo owinnye i polo ma wacci, “Ker me lobo doŋ odoko ker pa Rwotwa ki Kricitone, en doŋ bibedo ka loc matwal.” 16Cutcut ludoŋo pyeraryo wiye aŋwen ma gibedo i wi komkergi i nyim Lubaŋa guryebbe piny guworo Lubaŋa, 17kun giwacci,\n“Wamiyo pwocwa boti, in Rwot Lubaŋa Matwero-ducu,\nin ma itye dok ma yam ibedo tye wa con,\npien doŋ imako tekoni madit ci icako loc.\n18-Lurok yam gubedo ki akemo,\nci akemoni obino,\nki kare me ŋolo kop pa jo muto,\nkare me miyo mot me pwoc bot luticci ma lutit lokki, ki joni maleŋ,\nbot jo ducu ma gilworo nyiŋi, jo matino ki jo madoŋo,\nki kare me neno jo ma tye ka balo lobo woko.”\n19-Ka doŋ giyabo ot pa Lubaŋa ma tye i polo, ci canduk me gicikke onen woko i ot pa Lubaŋa. Kot ocako cwer kun mor, mwoc amwoca ma lutkot wil awila, ki dwan owinnye maloŋo me mor pa piny, oyeŋyeŋ ocako yeŋo piny, ki pee bene ocorre madwoŋ twatwal.


2 Tekwaro 25 ACO85 - Amajia ocamo ker ma mwaka me ditte - Bible Search\n2 Tekwaro 24 2 Tekwaro 26\n2 Tekwaro 25\n(2 Luker 14.1-20)\n1Amajia ocamo ker ma mwaka me ditte pyeraryo wiye abic, ci obedo ka loc i Jerucalem pi mwaka pyeraryo wiye aboŋwen, Nyiŋ minne Yekoadan me Jerucalem. 2En obedo ka tiyo gin ma nen atir i waŋ Rwot, ento pe ki cwinye ducu. 3Ka ker omoko matek i ciŋe, ci ocako neko luticce ma yam guneko wonne ma kabaka-ni. 4-Ento pe oneko litino pa lunek-ki, kit macalo gicoyo i buk me cik pa Moses ka ma yam Rwot ociko ni, “Won latin pe gibineko pi bal pa wode, nyo latin pi bal pa wonne; ento dano acel acel bito pi balle kikome.”\n5Amajia dok ocoko lwak me Juda, ci oketogi muporo dog odi pa kwarogi i te ludito ma giloyo buca mony pa jo alip ki pa jo miya, pi jo Juda ki jo Benjamin ducu, Okwanojo ma mwaka me ditogi romo pyeraryo dok kwede malo, ci onoŋo ni jo ma giyero ma gin twoni oteka lweny giromo alip miya adek, ma giyerogi ayera ma giromo lweny, ma giŋeyo mako toŋ ki kwot. 6Dok onoŋo twoni oteka lweny alip miya acel mu kene ki bot jo Icrael kun owilogi ki talanta me ryal miya acel. 7Ento dano pa Lubaŋa obino bote owacce ni, “Rwoda kabaka, pe iye mony pa Icrael ocit kwedwu, pien Rwot pe tye ki jo Icrael, pe tye ki jo Epraim magi ducu. 8Ento ka in itamo ni ibilimo tek me lweny pi lok meno, ci Lubaŋa bireti woko piny ki i nyim lumerokki; pien Lubaŋa tye ki tek me miyo kony ki me reto piny.” 9Amajia ogamo dog dano pa Lubaŋa ni, “Wabitimo aŋo pi talanta mi ya acel ma doŋ atyeko miyone bot mony pa Icrael-li?” Dano pa Lubaŋa odok iye ni, “Rwot twero miyi lim madwoŋ makato man.” 10Amajia ocako cwalo mony ma oa ki i Epraim gubino bote-ni, me dok woko cen i pacogi doki. Ci kiniga omakogi matek i kom jo Juda, gucako dok i gaŋgi ki kiniga mager. 11Ento Amajia odiyo cwinye, ci otero lwakke, ocito kwedgi wa i nota me Kado, ci oneko jo Ceir ma giromo alip apar. 12Jo Juda gumako jo mukene makwo ma giromo alip apar bene, ci guterogi i wi got ka gucorogi woko piny ki i wi got kunnu; gin ducu gupoto gunyot woko. 13Ento jo mony ma Amajia okwerogi ni pe gucit i lweny kwedgi-ni, ma ocwalogi gudok cen-ni, gumonyo gaŋi me Juda, cakke ki i Camaria, nio kwede i Bet-koron, ci guneko jo alip adek ki kunnu, dok guyako jami mapol.\n14Ka Amajia odwogo ki ka neko jo Edom, okelo ki lwak lubaŋa pa jo Ceir, ci ocibogi gucuŋ macalo lubaŋane cut, ocako worogi, kun tyero gitum botgi. 15Pi meno kiniga omako Rwot i kom Amajia ci ocwalo lanebi mo bote, ma owacce ni, “Piŋo icako lubo kor lubaŋa me rok mukene, ma pe gutwero laro lwakgi kikome ki i ciŋi-ni?” 16Ka pud tye ka lok kwede kabaka openye ni, “Wan waketo in me bedo lami-tam pa kabaka bo? Tugi liŋ! Piŋo imito ni gineki woko?” Lanebi ocako liŋ, ento owacci, “Aŋeyo ni Lubaŋa otyeko yubo me neki woko, pien in itiyo lok man ma pe iwinyo tamma.”\n17Amajia kabaka me Juda dok openyo tam ki bot jo mukene ci ocwalo lukwena bot Yoaci wod pa Yekoakaj, wod pa Yeko, kabaka me Icrael, kun wacce ni, “Bin wacam co wanenne waŋ ki waŋ.” 18Yoaci kabaka me Icrael odwoko lok bot Amajia kabaka me Juda kun waco ni, “Yam okuto mo ma i wi Lebanon ocwalo kwena bot yat cedar me Lebanon, kun wacci, ‘Miya nyari wek anyom ki woda.’ Ci lee tim mo me Lebanon ma owok ki kunnu onyono okuto woko piny. 19In iwacci, ‘Doŋ atyeko neko Edom woko,’ ci cwinyi otiŋimalo ki wakke madwoŋ. Bed ki deyo meno rommi, ci ibed kwede i paconi: piŋo irobo dog dano me kelo ayela i komi, miyo ipoto wa ki Juda kacel kwedi.”\n20Ento Amajia pe owinyo; pien onoŋo Lubaŋa oyubo ni, wek emigi i ciŋ lumerokgi, pien gulokke bot lwak lubaŋa pa jo Edom. 21Yoaci kabaka me Icrael ocito; ci en ki Amajia kabaka me Juda gucamo co gunenne kekengi i lweny i Bet-cemec, ma gaŋ me Juda. 22Icrael ocako loyo Juda, ci dano acel acel oriŋo woko i pacone. 23Yoaci kabaka me Icrael omako Amajia kabaka me Juda wod pa Yekoac, ma wod pa Akajia, ki i Bet-cemec, ka otere wa i Jerucalem, ci omuko cel me Jerucalem ma romo yadi miya aryo kulu, nia ki i dogcel ma gilwoŋo ni pa Epraim nio kwede wa i dogcel ma i twok gaŋ. 24En oyako jabu ki ryal ducu ki atabo-gu ducu ma onoŋo i ot pa Lubaŋa, kacel ki Obed-edom; oyako lim ki i ot kano lim pa kabaka, kacel ki jo ma gimako me akoka, ci odok kwede wa i Camaria.\n25Amajia wod pa Yoaci kabaka me Juda koŋ dok obedo kwo ki i ŋe to pa Yoaci wod pa Yekoakaj, kabaka me Icrael pi mwaka apar wiye abic. 26Lok kom Amajia mudoŋŋe ducu, nia i acakkine nio i agikkine, gityeko coyone i buk pa Luker me Juda ki Icrael. 27Cakke i kare ma en obwoto Rwot woko jo mogo gucako piro lok i kome ki i Jerucalem, ci olwi oriŋo woko i Lakic. Ento gucwalo dano i kore wa i Lakic ci guneke woko ki kunnu. 28Gukelo kome ki aguragura, ci giyiko kacel ki kwarine i gaŋ kal pa Daudi.


Ejekiel 43 ACO85 - Lacen dok dano-nu okela wa i dogcel - Bible Search\nEjekiel 42 Ejekiel 44\nRwot odwogo i ot pa Lubaŋa ki deyone\n1Lacen dok dano-nu okela wa i dogcel ma okemo yo tuŋ wokceŋ. 2-Nen, deyo pa Lubaŋa pa Icrael oa ki yo tuŋ wokceŋ, kun mor calo mor pa pii ma corre; omiyo lobo obedo ka ryeny aryenya ki deyone. 3Dok aneno ginanyuta ma obedo rom ki ginanyuta ma yam aneno ma onoŋo Rwot obino ka jwero gaŋ woko-ni, dok bene obedo calo ginanyuta ma yam aneno i ŋet kulu Kebar-ni. Ci cutcut apoto aryebbe woko piny. 4Deyo pa Rwot okato ki i dogcel ma tye yo tuŋ wokceŋ ci odonyo i ot pa Lubaŋa.\n5Ci Cwiny pa Rwot otiŋa woko malo, okela i dyekal me ot pa Lubaŋa ma i iye; ci aneno deyo pa Rwot opoŋo ot pa Lubaŋa woko. 6I kare ma onoŋo dano-nu pud ocuŋ ka ŋeta, awinyo ŋat mo tye ka lok kweda ki i ot pa Lubaŋa, 7kun wacca ni, “Wod pa dano, man aye kabedo ka ma komkerra bedo iye, dok bene en aye kabedo ka ma ateno iye tyena; en aye ka ma abibedo iye i kin jo Icrael matwal. Doŋ jo Icrael, nyo lukergi, pe gibimedde ki balo nyiŋa maleŋ-ŋi, kun giwoi o lubaŋa mukene nyo gucibo gin me po lukergi mogo ma doŋ guto woko-gu. 8Lukergi yam guyubo doggolagi okemme ki doggolana ki dok guketo yat doggolagi okemme ki mera, man omiyo doŋ tye cel acel keken ma opoko kinwa kwedgi. Gubalo nyiŋa maleŋ-ŋi ki gin me kwer-gu ma gutimo, omiyo kiniga omaka atyekogi woko liweŋ. 9Kombeddi doŋ myero gukwany cal lubaŋagi-gu gubol woko, ki gin me po lukergi ma yam doŋ guto woko-gu, gubol woko ka mabor ki ka ŋeta, ci an abibedo i dyegi matwal.”\n10Ci Rwot dok omedde ki lokke owacca ni, “Wod pa dano, tit kit me ot pa Lubaŋa bot jo Icrael, tit botgi kit ma nen kwede ki kit yubbe, wek omi lewic omakgi pi balgi. 11Ka doŋ ineno lewic omakogi pi bal ducu ma yam gutimo, ci doŋ itit botgi yub ma gigero ki ot pa Lubaŋa-ni, kit ma gigero kwede doggolane me donyo ki dogcel ka ma gikato ki iye ki ka ma gidonyo ki iye, ki kit ma gedo me ot pa Lubaŋa ducu ocuŋ kwede, Dok bene imi guŋe kit me lubo cikke ducu, ki gin ma Rwot ociko ducu; co woko piny i nyimgi ma gin bene gineno, wek omi gin gugwok dok guti gin ma giciko ducu kun gilubo cik ducu. 12Man aye cik me ot pa Lubaŋa: Kabedo ducu murumo ma tye i wi got bibedo kabedo maleŋ makato ducu. Man aye cik me ot pa Lubaŋa.”\n13-Magi aye kit pim ma gipimo kwede keno tyer, kun gitiyo ki gin me pimo piny ma rom ki kit macalo gipimo kwede ot pa Lubaŋa-ni, Ka ma orumo te tedi me keno tyer wo ko ducu onoŋo tye futi acel ki incic aboro, ki lacce bene futi acel ki incic aboro, ki rii ma tye ka wiye borre romo incic apar. Meno aye bor me keno tyer tuŋ malo. 14Dul kom keno tyer ma pinnye makato ducu onoŋo borre romo futi adek. Dul mukene ma lubo onoŋo giketo ocun cen manok tuŋŋi ki tuŋŋi oromo futi acel ki incic aboro, ki borre onoŋo romo futi abiro. Ki dul mukene ma tye i wi meno ma giketo ocuŋ cen manok tuŋŋi ki tuŋŋi oromo futi acel ki incic aboro. 15Meno aye wi keno tyer ka ma giwaŋo iye gitum awaŋa; onoŋo borre bene romo futi abiro. Ten keno aŋwen-gu ducu onoŋo giboco gikato wi keno tyer mukene-gu ducu. 16Wi keno tyer onoŋo tye latwoke aŋwen ma romrom, ma twoke acel acel onoŋo romo futi pyeraryo. 17Ki dul ma i dyere bene onoŋo obedo latwoke aŋwen, ma romrom, ma acel acel onoŋo romo futi pyeraryo wiye adek; ki rii ma giketo orumo ducu borre onoŋo romo incic apar. Tedi te re onoŋo lacce ducu romo futi acel ki incic aboro, Ki rwom me cito malo i kom keno tyer onoŋo tye yo tuŋ wokceŋ.\nKwero keno tyer wek obed maleŋ\n18Rwot Lubaŋa dok owacca kuman ni, “Wod pa dano, magi gin aye cik me keno tyer: Ka doŋ gityeko gerone me tyero lee me gitum awaŋa i wiye ki pi coro remo i kome, 19ci ibimiyo twon me gitum pi bal bot ajwagi ma gin Lulevi ma gin jo me dog ot pa Jadok, ma gibino cok kweda ka tic bota. 20Ibikwanyo remo mogo ki i kom remo pa twon ca, ci iket i ten keno tyer aŋwen-gu ki i kom twok doge aŋwen, ka dok i kom rii ma giketo orumo woko-ni, Meno aye kit macalo ibilonyo kwede keno tyer wek obed maleŋ, imiyo bedo laboŋo bal mo i kome. 21Dok bene ibikwanyo twon me gitum pi bal, gibiwaŋo woko i kabedo ma giyero ma i ŋet ot pa Lubaŋa, ki yo tuŋ woko me kabedo maleŋ. 22Ka dok i kom nino me aryone ibityero nyok dyel ma kome pe ki mwonyo me gitum pi bal, ci gibilonyo keno tyer bene kit meno macalo gikwoŋo lonyo ki twon-ni. 23Ka doŋ ityeko lonyone, ci doŋ ibityero twon ma kome pe ki mwonyo ki nyok romo ma gikwanyo ki i kin lwak romi ma kome pe ki mwonyo. 24Ibityero bot Rwot, ki ajwagi gibikiro kado i komgi ka doŋ gicako tyerogi bot Rwot macalo gitum awaŋa. 25Dok ibimiyo dyel pi nino abiro me gitum pi bal, kun i nino acel acel noŋo imiyo dyel acel. Dok bene gibimiyo twon ki nyok romo ma gikwanyo ki i kin lwak romi ma kome pe ki mwonyo. 26Gibityero gitum lakwany bal pi keno tyer pi nino abiro kun gilonyo, dok gikwero bene. 27-Ka doŋ gutyeko nina magi abiro, ci doŋ cakke i nino me aborone cito kwede anyim, ajwagi gibityero gitum awaŋawu ki gityer lakwecwiny i kom ke no tyer, ci an abigamowu, An Rwot Lubaŋa doŋ atyeko loko man.”


2 Jo Korint 2 ACO85 - Ento ki tuŋ bota onoŋo atamo ni - Bible Search\n2 Jo Korint 1 2 Jo Korint 3\n2 Jo Korint 2\n1Ento ki tuŋ bota onoŋo atamo ni dwogowa botwu myero pe dok okel botwu remcwiny. 2Ka awaŋo cwinywu, ci aŋa ma biyomo cwinya? Pe en dano ma awaŋo cwinye-ni? 3Meno en gin mumiyo yam acoyo waraga maca botwu, wek ka abino, jo ma myero guyom cwinya pe gumiya remcwiny, pien onoŋo ageno wun ducu kun aŋeyo ni, yomcwinya en yomcwiny-wu wun ducu. 4Yam acoyo botwu waraga kun pig waŋa cwer madwoŋ twatwal pi cwercwiny ki kumo ma abedo kwede, pe pi cwero cwinywu, ento wek omi wuŋe mar madit ma atye kwede i komwu.\nTimo kica ki labalo\n5Ka ŋat mo okelo cwercwiny, pe onoŋo ocwero cwinya, ento noŋo otemo cwero cwinywu ducu, nyo wek awacci, jo mapol i kinwu, pien pe myero awac lok mapek mukato kare. 6Kit dano macalo meno, can ma jo mapol i kinwu guketo i kome twero romme; 7en mumiyo myero doŋ wutimme kica, dok wukwe cwinye, wek omi cwercwiny madit mukato kare pe onure woko. 8Man omiyo abako doga botwu, myero wunyut bote mar ma wutye kwede i kome. 9Man aye lok mumiyo yam acoyo waraga maca, me temowu, wek anen ka wuwinya i yo ducu. 10Ŋat mo ma wun wutimo kica bote, an bene atimme kica. Pien ka atimo kica ki dano pi bal mo, atimo meno piwu i nyim Kricito, 11wek Catan pe olowa ki ryekone, pien wan pe wakwiya tamme\nGin mumiyo Paulo cwinye pe opye i Teroa\n12-Ma doŋ ao i Teroa pi tito lok me kwena maber i kom Kricito, yam anoŋo ni Rwot oyabba yo; 13ento cwinya pe opye pien pe anoŋo omera Tito kunnu. Ci aciko jo kunnu, ka akato acito i Makedonia.\nNyuto loc pa Kricito\n14Myero gipwo Lubaŋa ma nino ducu tye ka telowa i dorre me nyuto loc pa Kricito, dok tiyo kwedwa wek Kricito oŋene, macalo gin makur ma ŋwece duny i kabedo ducu. 15Pien wan wacal ki gin makur ma Kricito owaŋo otyero bot Lubaŋa, ma ŋwece duny mamit; jo ma tye i yo me larre ki jo ma tye i yo me rwenyo woko doki giŋweyo. 16Doŋ bot jo ma tye ka rwenyo, ŋwecwa obedo gin muto ma kelo to; ento ki bot jo ma tye ka larre, ŋwecwa obedo gin makwo ma kelo kwo. Aŋa mono ma twero tic man? 17Wan pe wacal ki pol pa dano mukene, ma girubo lok pa Lubaŋa ki lok mukene, macalo lucatwil ma pe genne; ento wan watito mere lok pa Lubaŋa keken, watito i Kricito ma cwinywa leŋ i nyim Lubaŋa, macalo jo ma Lubaŋa ooro.


Matayo 2 ACO85 - Ka doŋ ginywalo Yecu i Beterekem ma i - Bible Search\n6-‘In Beterekem i lobo me Juda,\n13I kare ma luryeko gucito woko, ci lamalaika pa Rwot onen bot Yucepu i waŋ lek kun wacci, “A malo, kwany latin ki minne, riŋ ilar kwedgi Ejipt, ci wubed kunnu nio waŋ ma awaco lok botwu, pien Kerode doŋ cok yenyo latin man wek enek woko.” 14Ci Yucepu oa malo okwanyo latin ki minne ki dyewor, ocito kwedgi i Ejipt; 15-gubedo kunnu nio ka Kerode oto. Lok man otimme wek lok ma yam Rwot oloko ocobbe kakare, ma yam olok ki i dog lanebi ni, “Yam alwoŋo Woda nia ki i Ejipt.”\n18-“Koko owinnye ki i Rama,\n19I kare ma doŋ onoŋo Kerode oto woko, lamalaika pa Rwot onen bot Yucepu i waŋ lek ki i Ejipt, kun wacce ni, 20“A malo, kwany latin ki minne, ci idok kwedgi cen i lobo Icrael, pien jo ma onoŋo nene gimito neko latin-ni doŋ guto woko.” 21Ci Yucepu oa okwanyo latin ki minne odok kwedgi cen i lobo Icrael. 22Ento ka Yucepu owinyo ni Arkelao aye doŋ tye ka loc i Judaya ma ka wonne Kerode, omiyo lworo omake me dok kunnu; ento Lubaŋa ocike i waŋ lek omiyo owoto ocito i Galilaya. 23-En ocito obedo i gaŋ ma nyiŋe Najaret, wek gin ma yam lunebi guloko ocobbe kakare ni, “Gibilwoŋe ni Lanajaret.”